Wanita pakai ihram jadi fitnah kepada agama – Idris
Oleh KAMARIAH KHALIDI

16 Ogos 2022, 5:11 pm
PUTRAJAYA – Tindakan seorang wanita yang didakwa mengerjakan ibadah umrah dengan mengenakan pakaian ihram lengkap seperti lelaki baru-baru ini mengundang fitnah kepada agama.
Menteri di Jabatan Perdana Menteri (Hal Ehwal Agama), Datuk Idris Ahmad turut menyifatkan tindakan individu terbabit sebagai tidak elok dan tiada untung.
“Ini juga hendak mempemainkan ibadah, benda kamu buat itu sunat, pergi umrah ini sunat tapi jangan lah awak hendak tunjuk viral benda begitu.
“Ini satu perkara yang menyakitkan hati orang dan memberikan fitnah kepada agama, tidak elok dan tiada untung,” katanya kepada pemberita selepas merasmikan Majlis Penyerahan Watikah Pelantikan Pelatih Akademi Daie Muda Yayasan Dakwah Islamiah Malaysia 2022 di sini hari ini.
Ditanya sama ada terdapat sebarang implikasi terhadap negara akibat perbuatan individu terbabit, Idris berkata, tiada sebarang maklum balas daripada kerajaan Arab Saudi yang diterimanya.
“Setakat ini yang saya berhubung (kerajaan Saudi), tiada,” katanya.

Pada 12 Ogos lalu, Kosmo! Online melaporkan tindakan tegas menanti kepulangan seorang wanita yang didakwa mengerjakan umrah dengan berpakaian ihram lengkap seperti lelaki.
Menurut Idris, beliau telah meminta bantuan Kementerian Dalam Negeri dan Kementerian Pelancongan, Seni dan Budaya untuk menyiasat bagi memastikan kesahihan isu yang sedang tular di media sosial itu, sebelum tindakan seterusnya dapat diambil.
Dalam perkembangan berlainan, Idris berkata, pihaknya telah mengarahkan agensi berkaitan untuk membuat laporan susulan kemunculan semula iklan dan tawaran Haji Furada bagi musim haji tahun hadapan di platform media sosial.
“Tadi saya dimaklumkan untuk haji tahun depan pun sudah ada keluar (tawaran) dan saya sudah arahkan untuk buat laporan.
“Sudah ada keluar tawaran-tawaran kena bayar katanya (tempat) terhad untuk 20 orang, dia masuk 10 nama dalam kumpulan WhatsApp.
“Dari segi pemasaran agak bijak, itu pun ada orang percaya,” katanya.
Idris juga tidak menolak kemungkinan orang ramai yang tertipu dengan tawaran tersebut beranggapan bahawa agensi pelancongan berkenaan benar-benar mahu membantu mereka mengerjakan ibadah haji.
“Saya yakin dan percaya orang yang nak pergi beribadah ini mereka anggap orang yang nak bawa pergi umrah ini juga orang baik-baik, ini yang menyebabkan mereka itu tertipu.
“Bagi saya ini sikap biadap (kerana) menipu orang nak pergi haji, merosakkan satu institusi perniagaan (sehingga) menyebabkan orang lain terpalit,” ujarnya. – KOSMO! ONLINE


Isu pecah amanah, Nur Fazura buat laporan polis
Oleh HANISAH SELAMAT

16 Ogos 2022, 4:53 pm
KUALA LUMPUR – Pelakon juga usahawan popular, Nur Fazura Sharifuddin mengesahkan membuat satu laporan polis baru-baru ini berkaitan isu pecah amanah.
Fazura yang juga seorang usahawan tudung popular itu berkata,  dia belum bersedia mendedahkan butiran lanjut memandangkan masih perlu menunggu waktu yang tepat untuk berbuat demikian.
“Ya, saya memang ada memuat naik gambar ketika berada di balai polis menerusi laman sosial baru-baru ini.
“Setakat ini yang dapat saya katakan adalah laporan berkenaan membabitkan isu besar iaitu pecah amanah.
“Tetapi saya tidak boleh berkongsi butiran lanjut. Saya pasti akan memperincikan butiran kepada umum apabila tiba masanya nanti.
“Rasanya tidak perlu juga untuk saya berkongsi tarikh serta tempat laporan berkenaan dibuat,” katanya kepada Kosmo! Online.

Nur Fazura berkata demikian ditemui selepas sidang media Konsert Faztival Fazura 2022 yang berlangsung di Hotel Mandarin Oriental, baru-baru ini.
Terdahulu, minggu lalu selebriti berusia 39 tahun itu mencetuskan tanda tanya dikalangan pengikutnya selepas memuat naik sekeping foto di balai polis.
Menerusi hantaran di aplikasi Instagram Story miliknya, isteri Fattah Amin itu menzahirkan rasa terima kasih atas kerjasama terbaik yang diberikan pihak berwajib.
Begitupun, bintang J Revolusi itu tidak menjelaskan secara terperinci mengenai laporan yang dibuat.
Sementara itu, mengenai Konsert Faztival Fazura 2022 yang bakal berlangsung di Axiata Arena pada 11 September depan, katanya konsert membabitkan penyanyi tempatan dan Indonesia yang dikagumi itu diharap dapat dijadikan acara tahunan.
Konsert tersebut dibarisi penyanyi popular tempatan dan Indonesia seperti Datuk M. Nasir, Datuk Awie, Ella, Ruffedge, Zizi Kirana, Ippo Hafiz dan Amir Masdi.
Penghibur tersohor dari seberang iaitu Ahmad Dhani juga akan bersama Ahmad Band selain isterinya, Mulan Jameela menghangatkan pentas.


Faiz puas raih emas di dua temasya berbeza
Oleh MUHAMMAD RIDUAN MOHD HANAFIAH

16 Ogos 2022, 5:10 pm
PEMAIN perseorangan badminton, Faiz Rozain yang meraih emas di Sukan Universiti Asean (AUG) mengekalkan rentak cemerlang sejurus muncul juara di Sukan Institusi Pengajian Tinggi (SUKIPT) 2022 hari ini.
Penuntut Universiti Kebangsaan Malaysia (UKM) tersebut berjaya menewaskan pemain pilihan utama kejohanan dari Multimedia University (MMU), Tai Chuan Zhe di pentas final dengan mata 21-18, 19-21, 21-9.
Perlawanan yang berlangsung di Gimnasium, Kampus Sultan Abdul Jalil Shah Universiti Pendidikan Sultan Idris (UPSI) itu menyaksikan Faiz dipaksa bermandi peluh sehingga ke set penentuan sebelum berjaya mengesahkan kejuaraannya.
Atlet berusia 24 tahun itu mengakui kecederaan yang dialami oleh Chuan Zhe sedikit sebanyak memberi kelebihan untuk memastikan pingat emas pada penampilan terakhir di SUKIPT 2022 itu menjadi miliknya.
“Perlawanan tadi agak sengit, cuma set ketiga tu saya lihat dia (Chuan Zhe) sedikit penat jadi saya ambil kesempatan untuk bangkit pada set ketiga.
“Hari ini (semalam) dia bermain agak bagus dan ini adalah kali kedua saya bertemu dengan dia. Jadi, saya tahu cara dia bermain dan dia juga strategi permainan saya.

“Boleh dikatakan hari ini bukanlah permainan saya yang terbaik. Tapi, saya tetap cuba yang terbaik juga dalam perlawanan akhir tadi,” katanya sejurus tamat perlawanan.
Sementara itu, atlet badminton perseorangan wanita dari Universiti Sains Malaysia (USM), Lim Jing Ning mengesahkan kejuaraannya selepas menundukkan lawan dari Universiti Malaya (UM), Erica Hoh Ji Ling, 21-9, 23-25, 21-14.
Lim yang terpaksa bergelut dengan kecederaan dilihat mampu untuk terus mempamerkan aksi cemerlang dan memberi saingan hebat kepada lawan sebelum meraih kemenangan dalam temasya SUKIPT kali ini.
“Saya tak sangka boleh menang sebab bermain dalam kecederaan. Tapi, saya tak cepat putus asa, saya akan bermain sampai saya boleh.
“Saya turun dengan semangat kesukanan saya, jadi saya perlu cuba sampai betul-betul dan kalau saya tak mampu baru saya berhenti berlawan,” katanya. – KOSMO! ONLINE


Kertas siasatan kes cabul babitkan pegawai polis akan dirujuk ke Bukit Aman
Oleh ASLIZA MUSA

16 Ogos 2022, 4:40 pm
IPOH – Kertas siasatan kes cabul didakwa membabitkan pegawai polis berpangkat Inspektor dalam kejadian di Kampar baru-baru ini akan dirujuk Ibu Pejabat Polis Bukit Aman untuk tindakan selanjutnya.
Ketua Polis Daerah Kampar, Superintendan Mohamad Nazri Daud berkata, siasatan lanjut berkaitan kes berkenaan sedang dijalankan termasuk merakam percakapan pihak terlibat.
“Kes ini masih lagi dalam siasatan dan kita sedang merakam percakapan lanjut pengadu. Di dalam kes ini, tiada saksi bebas dikenal pasti kecuali anak suspek yang berada di dalam rumah iaitu lokasi kejadian.
“Kertas siasatan kes ini akan dirujuk ke Bahagian Pendakwaan dan Undang-undang (D5) Jabatan Siasatan Jenayah Bukit Aman untuk penelitian, sebelum ia diserahkan kepada Timbalan Pendakwa Raya (DPP),” katanya ketika dihubungi di sini hari ini.
Terdahulu, media pada 9 Ogos lalu melaporkan, seorang kerani wanita mendakwa menjadi mangsa cabul lelaki yang didakwa pegawai polis berpangkat Inspektor ketika berada di rumah suspek pada 5 Ogos lalu.
Menurut sumber, wanita itu pergi ke rumah suspek di Taman Sentosa, Kampar kerana ingin mendapatkan penjelasan bagaimana suspek mengenali dirinya.

Dalam kejadian sekitar pukul 10.30 malam itu, mangsa didakwa telah dicium dan diraba pada payudaranya namun kejadian itu berjaya dihalang mangsa.
Mangsa membuat laporan polis di Ibu Pejabat Polis Daerah (IPD) Tapah dan kes disiasat mengikut Seksyen 354 Kanun Keseksaan kerana mencabul. – KOSMO! ONLINE


Pemain pertahanan Manchester City didakwa perkosa 7 wanita
Oleh KOSMO!

16 Ogos 2022, 4:29 pm
LONDON – Pemain pertahanan kelab bola sepak Manchester City, Benjamin Mendy didakwa mengurung beberapa wanita di dalam bilik tidurnya selepas memperkosa mangsa, lapor akhbar Mirror UK semalam.
Pemain bola sepak berusia 28 tahun itu dituduh merogol dan melakukan keganasan seksual terhadap tujuh wanita berbeza dalam lima kejadian berlainan  di kediamannya di Cheshire antara Oktober 2018 hingga Ogos tahun lalu.
Pendakwa raya Timothy Cray QC memberitahu juri bahawa dua mangsa mendakwa telah dibawa ke beberapa bilik berkunci di banglo Mendy yang dikenali sebagai The Spinney sebelum dirogol.
Rakaman di rumah pemain bola sepak itu menunjukkan terdapat kunci-kunci rumit yang hanya boleh dibuka dari bahagian dalam bilik serta direka untuk menghalang pencuri daripada memecah masuk.
“Di dalam bilik tidur utama dan pejabat, terdapat beberapa kunci khas yang bertujuan untuk mewujudkan bilik panik (perlindungan) sekiranya dimasuki pencuri.
“Seseorang tidak boleh masuk dari luar dan hanya boleh dibuka dari bahagian dalam, cuma anda perlu tahu bagaimana untuk membuka kunci tersebut.

“Saksi-saksi berkata, mereka terkunci dari bahagian dalam apabila dibawa ke situ oleh Mendy,” kata Cray.
Mendy menafikan enam tuduhan rogol, satu tuduhan serangan seksual dan satu tuduhan cubaan merogol.
Turut didakwa dalam perbicaraan kes tersebut ialah seorang rakannya, Louis Saha Matturie, 41, yang dikatakan membantu mencari mangsa buat pemain dari Perancis itu.
Sementara itu, Cray berkata, kekayaan dan status Mendy membolehkan pemain itu menerima bantuan pihak lain untuk menyediakan apa yang dia perlukan.
“Ini merupakan satu lagi kisah yang sering berlaku, di mana lelaki memperkosa wanita dan melakukan serangan seksual kerana mereka tahu mereka berkuasa serta boleh terlepas daripada hukuman,” tegasnya.
Perbicaraan kes itu masih bersambung. – Agensi


70 peratus premis berstatus premis peroleh Sijil Perakuan Bomba
Oleh SAFINA RAMLI

16 Ogos 2022, 4:29 pm
GEORGE TOWN – Sebanyak 70 peratus daripada 8,300 premis berstatus premis ditetapkan di seluruh negara telah memperoleh Sijil Perakuan Bomba (FC).
Ketua Pengarah Jabatan Bomba dan Penyelamat Malaysia (JBPM), Datuk Seri Mohammad Hamdan Wahid berkata, 30 peratus lagi premis yang berstatus premis ditetapkan itu masih dalam proses untuk mendapatkan FC bagi premis masing-masing.
“Di seluruh negara terdapat 8,300 premis yang berada di bawah premis ditetapkan dan kira-kira 70 peratus daripada premis ini telah memperoleh FC.
“30 peratus lagi premis sedang dalam proses mendapatkan FC dan sekiranya mereka gagal mematuhi apa yang telah ditetapkan pemilik premis boleh dikenakan tindakan undang-undang di bawah Akta 341,” katanya pada sidang akhbar di sini hari ini.
Terdahulu, beliau menyempurnakan Majlis Penyampaian Anugerah Perkhidmatan Cemerlang (APC) 2021 peringkat Pulau Pinang di Hotel Raia di sini.
Pada majlis itu, seramai 61 orang telah menerima APC manakala dua pegawai pula diberikan sijil 30 tahun perkhidmatan serta sijil kepada pesara bomba yang menamatkan perkhidmatan pada 2021.

Menurutnya, sekiranya pemilik premis didapati masih gagal memastikan premis mereka memperoleh FC seperti yang ditetapkan menerusi Akta 341 mereka boleh dikenakan denda sehingga RM50,000 atau tiga tahun penjara.
“Setiap bangunan ada risiko kebakarannya, jadi bagi premis yang berada dibawah kategori premis ditetapkan, premis ini perlu menjalani pemeriksaan yang ditetapkan oleh pihak bomba.
“Akta 341 bukan bertujuan untuk menghukum pemilik premis, namun sebaliknya ia untuk memastikan keselamatan premis berkenaan daripada sebarang risiko kebakaran,” katanya.
Tambahnya, bagi premis milik kerajaan seperti hospital kerajaan terdapat tindakan yang diambil oleh Kementerian Kesihatan (KKM) untuk menambahbaik sistem keselamatan kebakaran termasuk untuk memperoleh sijil FC.
Dalam pada itu, katanya, bagi Pulau Pinang, daripada 731 premis yang berada di bawah kategori premis ditetapkan sebanyak 609 premis telah memperoleh FC.
“Sebanyak 122 bangunan antaranya kilang, hotel dan lain-lain premis masih dalam proses permohonan untuk memperoleh FC,” tambahnya. – KOSMO! ONLINE


Badan baharu mungkin dibentuk kawal selia dana politik
Oleh AMREE AHMAD

16 Ogos 2022, 5:07 pm
PUTRAJAYA – Kerajaan tidak menolak kemungkinan mewujudkan sebuah badan baharu bagi mengawal selia dan memantau segala sumbangan pihak luar kepada parti politik tempatan.
Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar berkata, perkara itu merupakan antara cadangan penggubalan perundangan untuk dana politik.
“Ini juga antara opsyen jika Suruhanjaya Pilihan Raya (SPR) selain Jabatan Pendaftaran Pertubuhan (RoS) agak keberatan untuk tugas ini.
“Pihak SPR dan RoS dilihat lebih sesuai untuk tugas itu, namun ada kemungkinan tanggungjawab tersebut lebih sesuai dilakukan agensi bebas lain,” katanya pada sidang akhbar di sini hari ini.
Katanya, beliau turut mengarahkan Pusat Governans, Integriti dan Antirasuah Nasional (GIACC) untuk memperhalusi pelbagai cadangan sebelum draf Rang Undang-Undang (RUU) itu dikemukakan kepada Kabinet.
“Setakat ini, pihak GIACC sudah mengenal pasti model daripada sembilan negara yang berbeza untuk dipelajari dan dijadikan rujukan tetapi perlu disesuaikan dengan Malaysia.

“Amerika Syarikat sebelum ini pernah dijadikan model perbandingan dalam isu dana politik sedangkan pelaksanaan di negara itu sendiri agak teruk dan diragui banyak pihak,” jelasnya.
Pada Sabtu lalu, beliau mengumumkan RUU Sumbangan Politik bakal dibentangkan di Parlimen pada Oktober depan setelah beberapa aspek diteliti lebih rapi.
Ia susulan Bahagian Hal Ehwal Undang-Undang Jabatan Perdana Menteri sudah melakukan mesyuarat berhubung perkara itu pada Jumaat lalu dengan beberapa agensi yang berkaitan. -KOSMO! ONLINE


Pemulihan Kompleks Sejarah Pasir Salak telan belanja tinggi
Oleh MOHAMAD HAFIZI BIN MOHD SAID

16 Ogos 2022, 3:40 pm
IPOH – Pembaikan serta pemulihan Kompleks Sejarah Pasir Salak dijangka menelan belanja yang tinggi ekoran kerosakan bangunan bersejarah tersebut terlalu banyak.
Menteri Besar Perak, Datuk Seri Saarani Mohamad berkata, meskipun belum menerima jumlah sebenar kos membaiki serta memulihkan kompleks tersebut pihaknya mengakui ia memerlukan belanja yang tinggi.
Menurut Saarani, usaha membaiki serta memulih kompleks tersebut sudah dibangkitkan di dalam Mesyuarat Majlis Kerajaan Negeri Perak sebelum ini di mana Pengerusi Perumahan, Kerajaan Tempatan, dan Pelancongan negeri, Datuk Nolee Ashilin Mohammed Radzi diberi tanggungjawab untuk melihat pekara itu.
“Kita belum dapat kos sebenar tapi kita sedia maklum kos agak tinggi dia melibatkan pemuliharaan kepada bangunan yang sudah terbiar dan ada banyak kayu yang telah reput.
“Kita akan tengok kos sekiranya kerajaan negeri mampu kita akan gunakan wang kerajaan negeri dan kalau tidak mampu kita kena mohon bantuan daripada kerajaan pusat,” katanya selepas Program Mesra Hari Bertemu Pelanggan Kerajaan Negeri Perak 2022, di Stadium Indera Mulia di sini hari ini.
Saarani turut menawarkan kepada mana-mana syarikat swasta yang berminat untuk untuk menguruskan kompleks sejarah yang terletak di Kampung Gajah itu agar mengemukakan permohonan kertas cadangan (RFP) kepada kerajaan negeri bagi dipertimbangkan.

“Kalau ada mana-mana pihak swasta ingin menguruskannya dia boleh datang ke kerajaan negeri untuk bagi kertas cadangan sebab yang penting bukan sahaja memulihara tetapi juga penyelenggaraanya.
“Kita (kerajaan negeri) mungkin ada duit nak memulihkannya tetapi nak pastikan ia diselenggara setiap hari memerlukan operator,” katanya. – KOSMO! ONLINE


Pasangan warga emas dicekup berkhalwat merayu dilepaskan
Oleh OTHMAN YAHAYA

16 Ogos 2022, 4:20 pm
SUNGAI PETANI – Sepasang warga emas berusia 60 tahun yang ditahan dalam operasi khalwat di sebuah bilik hotel bajet di Padang Temusu di sini pada malam semalam merayu dilepaskan kerana enggan keluarga menanggung malu akibat perbuatan mereka itu.
Lelaki warga emas terbabit bertindak memeluk anggota penguat kuasa Pejabat Agama Daerah Kuala Muda sambil merayu tidak ditahan.
Wanita warga emas turut membuat rayuan sama sambil memegang tangan anggota penguat kuasa.
Pasangan warga emas terbabit ditahan bersama empat pasangan remaja dalam operasi khas tersebut susulan aduan orang awam.
Pegawai Agama Daerah Kuala Muda, Mohd. Noor Ismardi Ismail berkata, operasi itu dilakukan bersama pertubuhan bukan kerajaan (NGO), Skuad Badar selepas pihaknya mendapat maklumat hotel bajet itu sering dikunjungi pasangan remaja untuk menginap di situ.
“Semasa serbuan, kita berjaya menahan pasangan remaja berusia antara 15 hingga 21 tahun yang ditemui berdua-duaan di dalam beberapa bilik.

“Turut ditahan ialah sepasang warga emas yang memberi pelbagai alasan termasuk sanggup memeluk anggota kita dan minta dilepaskan kerana tidak mahu perbuatan mereka diketahui keluarga ekoran telah mempunyai cucu,” katanya.
Ujarnya, kesemua pasangan itu ditahan kerana melakukan kesalahan mengikut Seksyen 25 Enakmen Kesalahan Jenayah Syariah 2014.
“Kelima-lima pasangan itu dibawa ke Ibu Pejabat Polis Daerah Kuala Muda untuk proses dokumentasi dan memanggil waris untuk proses tindakan selanjutnya.
“Kita akan sentiasa melakukan intipan dan serbuan jika menerima maklumat berkaitan pasangan Islam menjadikan hotel murah untuk melakukan perbuatan menyalahi syariat Islam,” katanya.
Beliau turut meminta orang ramai menyalurkan sebarang maklumat kegiatan seperti itu ke Pejabat Agama Daerah Kuala Muda untuk diambil tindakan dalam usaha membanteras perbuatan keji tersebut. – KOSMO! ONLINE


2 bot nelayan Vietnam ditenggelamkan di perairan Pulau Bidong
Oleh TENGKU DANISH BAHRI TENGKU YUSOFF

16 Ogos 2022, 4:13 pm
KUALA NERUS – Maritim Malaysia (APMM) menenggelamkan dua bot nelayan Vietnam bagi tujuan pelupusan di perairan Pulau Bidong di sini hari ini.
Pengarah Maritim Terengganu, Kepten Maritim Muhammad Suffi Mohd. Ramli berkata, kedua-dua bot nelayan Vietnam yang ditahan menerusi Op. Naga Barat dan Op. Kuda Laut pada tahun lalu itu telah dilucut hak oleh mahkamah baru-baru ini.
“Pelupusan secara menenggelamkannya di dasar laut ini menunjukkan ketegasan APMM yang secara serius mahu membanteras pencerobohan nelayan asing di perairan negara.
“Pelupusan sebagai tukun tiruan tersebut juga merupakan sumbangan apmm bagi akiviti penyelidikan kajian akademik di Stesen Penyelidikan Alami Marin Universiti Malaysia Terengganu (UMT),” katanya pada program pelupusan dua bot nelayan Vietnam berkenaan di perairan Pulau Bidong di sini hari ini.
Dalam pada itu, Muhammad Suffi berkata, APMM telah menenggelamkan 144 buah bot nelayan Vietnam yang telah dilucut hak sebagai tukun tiruan di perairan Terengganu sejak tahun 2010.
Jelas beliau, ia termasuk 17 buah sejak awal tahun ini dengan nilai keseluruhan RM216 juta.

“Kita masih mempunyai 40 buah bot nelayan asinh menunggu pelucutan hak daripada mahkamah,” katanya. – KOSMO! ONLINE


Status 59 kerusi DUN Perak bakal ditandingi BN berstatus quo
Oleh MOHAMAD HAFIZI BIN MOHD SAID

16 Ogos 2022, 3:53 pm
IPOH – Kedudukan 59 kerusi Dewan Undangan Negeri (DUN) Perak yang bakal ditandingi Barisan Nasional (BN) pada Pilihan Raya Umum ke-15 (PRU-15) berstatus quo buat masa ini.
Pengerusi BN Perak, Datuk Seri Saarani Mohamad berkata, keputusan siapa calon dan parti komponen mana yang bertanding setiap kerusi DUN di negeri ini pada PRU-15 akan ditentukan oleh pucuk pimpinan BN Pusat.
“Setakat ini kita status quo kecuali jika ada perbincangan dan keputusan yang diputuskan oleh BN Pusat.
“Setakat ini di peringkat negeri berstatus quo seperti mana sebelum ini (PRU-14),” katanya kepada pemberita pada sidang akhbar selepas Program Mesra Hari Bertemu Pelanggan Kerajaan Negeri Perak 2022 di Stadium Indera Mulia di sini hari ini.
Saarani berkata demikian ketika diminta mengulas kenyataan Presiden MIC, Tan Sri SA Vigneswaran agar pucuk pimpinan BN memperuntukkan sekurang-kurangnya satu kerusi DUN dengan peratus kemenangan tinggi untuk parti itu pada PRU15.
Menurut Vigneswaran, ia bertujuan membolehkan wakil masyarakat India itu dilantik sebagai exco kerajaan negeri, seterusnya membantu masalah kaum berkenaan.

Mengulas lanjut Saarani berkata, mana-mana parti komponen BN yang bertanding di DUN Perak pada PRU akan datang mereka perlu memastikan kemenangan kepada BN. – KOSMO! ONLINE


Majlis Fatwa kena bersidang isu ajaran sesat di Johor
Oleh KAMARIAH KHALIDI

16 Ogos 2022, 4:08 pm
PUTRAJAYA – Majlis Fatwa Kebangsaan perlu bersidang terlebih dahulu sebelum sebarang tindakan boleh diambil berhubung dakwaan ajaran sesat Hadi Minallah di Kota Tinggi, Johor.
Menteri di Jabatan Perdana Menteri (Hal Ehwal Agama), Datuk Idris Ahmad berkata, sidang itu perlu dilaksanakan memandangkan dakwaan ajaran sesat di negeri tersebut merupakan perkara baharu.
“Kalau ada tempat diketahui ada ajaran sesat, kalau perkara itu betul berlaku perlu hubungi segera Jabatan Agama Islam Negeri masing-masing.
“Cuma katanya ajaran sesat Hadi Minallah ini perkara baharu, kena ada fatwa dahulu, Majlis Fatwa Kebangsaan kena bersidang lepas itu buat keputusan kemudian baru boleh bertindak,” katanya kepada pemberita selepas merasmikan Majlis Penyerahan Watikah Pelantikan Pelatih Akademi Daie Muda Yayasan Dakwah Islamiah Malaysia 2022 di sini hari ini.
Kelmarin, media melaporkan Jabatan Agama Islam Negeri Johor (JAINJ) mengesahkan terdapat cubaan untuk menyebar ajaran sesat Hadi Minallah di Kota Tinggi, baru-baru ini.
Dalam perkembangan lain, Idris turut mengesahkan tiada markas operasi didalangi kumpulan berkenaan yang dikesan di Setapak, Kuala Lumpur.

Pada 4 Ogos lalu, tular video berdurasi 7 minit 30 saat memaparkan seorang lelaki mendakwa sebagai pengasas ajaran itu, Wayang Hadi Kesumo atau Hadi Minallah Aminnullah Ahmad berasal dari Indonesia.
Dia mengaku tiada agama dan menyebarkan fahaman makrifat sesat, Nur Muhammad serta pluralisme agama yang dakwanya tuhan tidak melihat kepada agama selain turut menolak hadis. – KOSMO! ONLINE


Jangkitan dalam darah, ginjal rosak dipercayai akibat ketum
Oleh KOSMO!

16 Ogos 2022, 4:11 pm
PETALING JAYA – Seorang lelaki dimasukkan ke Unit Rawatan Rapi (ICU) selepas mengalami masalah jangkitan dalam darah (sepsis), ginjal rosak dan radang hempedu dipercayai akibat ketum.
Menerusi perkongsian oleh Public Health Malaysia, lelaki berusia 38 tahun tanpa sejarah perubatan itu mengalami demam, sakit perut, keletihan dan kencing gelap dua hari sebelum dimasukkan ke hospital.
“Dalam siasatan, pesakit dikatakan menelan 12 kapsul ketum dua kali sehari dalam masa beberapa bulan, dikatakan sebagai suplemen kesihatan.
“Pesakit didapati demam, nadi laju, kekuningan mata serta perut sakit apabila ditekan. Kencingnya mempunyai protein tinggi menunjukkan ginjal tidak mampu menapis dengan baik atau rosak,” katanya pada hantaran Facebook.
Lelaki itu juga mengalami anemia dan masalah hati manakala, ultrasound menunjukkan hempedu telah menebal disebabkan radang.
“Pesakit dimasukkan ke ICU dan sembuh selepas rawatan. Susulan itu, pesakit disarankan agar tidak lagi mengambil suplemen ketum tersebut,” ujarnya.

Berkongsi kes yang lain, seorang wanita berusia 45 tahun terlebih dos ketum telah mengalami kelesuan, kekeliruan, kehilangan pendengaran sementara serta bengkak dan lebam kaki kanan bawah.
“Pesakit didiagnosis dengan rhabdomyolysis (sel otot mati), compartment syndrome, disfungsi multiorgan termasuk kecederaan buah pinggang akut, kerosakan hati, dan jantung bengkak.
“Dia menjalani pembedahan fasciotomy kecemasan dan memerlukan hemodialisis. Fungsi buah pinggang dan hati wanita itu kemudian bertambah baik selepas dimasukkan ke ICU,” katanya.
Sementara itu, Public Health Malaysia menjelaskan, masalah buah pinggang dan kematian otot antara yang boleh dialami oleh individu jika terlibat dalam penyalahgunaan ketum. -KOSMO! ONLINE


6 ahli sindiket penipuan tawaran kerja diberkas
Oleh MUHD AFIQ AL-HAFIZ MAT YUSOF

16 Ogos 2022, 4:02 pm
KUALA LUMPUR – Seramai enam individu ditahan selepas disyaki terlibat dalam kes penipuan tawaran kerja dalam talian di sebuah unit kondominium sekitar Jalan Klang Lama semalam.
Ketua Polis Daerah Brickfields, Asisten Komisioner Amihizam Abdul Shukor berkata, kesemua tangkapan terdiri daripada dua lelaki dan wanita tempatan serta seorang lelaki dan wanita Indonesia berusia 20 hingga 31 tahun.
“Polis telah menjalankan serbuan ke atas sindiket ini selepas disyaki terlibat dalam kes penipuan tawaran kerja dalam talian aplikasi Shopee.
“Siasatan awal mendapati, kegiatan penipuan ini dipercayai menyasarkan mangsa dari Indonesia di mana kesemua suspek telah bekerja sejak empat bulan lalu dan menerima tawaran pekerjaan menerusi Facebook,” katanya dalam kenyataan di sini hari ini.
Mengulas lanjut, kesemua suspek menerima bayaran sebanyak RM3,000 hingga RM3,500 sebulan dan akan menerima komisyen antara empat hingga lima peratus dari kutipan keseluruhan dalam tempoh sebulan.
“Kumpulan ini telah beroperasi sejak Julai lalu dan segala urusan pemberian gaji akan diuruskan oleh seorang lelaki tempatan.

“Polis turut merampas enam unit komputer riba, telefon bimbit (12 unit) dan sim kad(10 keping) yang digunakan dalam kegiatan penipuan tersebut,” jelasnya.
Tambahnya, modus operandi sindiket berkenaan adalah dengan memberitahu mangsa akan bekerja sebagai ejen Shopee namun tidak menawarkan sebarang surat.
“Mangsa akan diarahkan untuk mengikuti tugasan yang diberikan seperti meminta mangsa ‘share’ dan ‘like page’ yang diminta.
“Sindiket ini juga menawarkan kerja dengan cara mangsa harus membeli barangan menerusi pautan yang diberikan.
“Mangsa juga harus membeli menerusi pautan tersebut sebanyak 10 kali sebelum menerima komisyen,” jelasnya.
Kes disiasat di bawah Seksyen 420 Kanun Keseksaan kerana menipu. – KOSMO! ONLINE.


Suami berdosa jadi ‘biawak hidup’
Oleh KOSMO!

16 Ogos 2022, 3:58 pm
PETALING JAYA – Golongan suami tidak bekerja dan pemalas serta hanya bergantung harap kepada isteri untuk menanggung sepenuhnya perbelanjaan keluarga adalah berdosa.
Menerusi teguran oleh penceramah bebas, Ustaz Wadi Annuar berkata, golongan suami seperti itu menjadi beban kepada pasangan mereka malah, ia juga dilihat seakan-akan menjadi trend masa kini.
“Ada juga suami bekerja tetapi selepas itu, dia bahagi-bahagi iaitu isteri bayar ini dan dia bayar yang ini. Itu juga salah.
“Paling teruk sekali tidak kerja langsung dan semuanya isteri tanggung.
“Kalau satu hari dia tidak beri nafkah kepada isteri dan anak, Nabi kata yang itu pun sudah cukup dosa untuk melayakkan suami masuk neraka,” katanya pada video dikongsikan seorang pengguna media sosial.
Dalam pada itu, beliau berkata, suami wajib memberi makan isteri sehari sebanyak dua kali.

“Itu yang wajib, hendak bagi mudah faham. Tidak bahas lagi pakaian dan tempat tinggal.
“Makan yang paling ringan ini pun, hari ini semakin ramai (tidak beri nafkah). Jadi macam trend, suami tidak kerja atau suami malas kerja atau bekerja tapi bahagi-bahagi benda sepatutnya dia tanggung,” ujarnya. -KOSMO! ONLINE


Tiada laporan ajaran sesat Hadi Minallah di Johor
Oleh MOHAMAD FAIZAL HASHIM

16 Ogos 2022, 3:51 pm
JOHOR BAHRU – Jabatan Agama Islam Negeri Johor (JAINJ) tidak menerima sebarang laporan berhubung mana-mana masyarakat Islam yang terjebak dan terpengaruh dengan ajaran sesat Hadi Minallah di negeri ini setakat ini.
Pengarahnya JAINJ, Datuk Md. Rofiki Datuk A. Shamsudin berkata, isu ajaran sesat tersebut masih terkawal dan pihaknya akan terus menjalankan pemantauan bersama pihak berkuasa bagi membendung penyebaran fahaman songsang itu.
Katanya, siasatan akan terus dijalankan susulan pengesanan cubaan ajaran sesat Hadi Minallah untuk bertapak dan menyebarkan ajaran tersebut di kawasan Kota Tinggi.
“Kita memang sentiasa buat pemantauan bersama pihak berkuasa dan juga pihak keselamatan memastikan tidak berlaku penyebaran ajaran sesat itu.
“Kita tidak mahu umat Islam di negeri ini berpecah dalam soal akidah, oleh itu Kita akan pastikan mana-mana ajaran yang tidak selari dengan apa yang difatwakan akan ditegah,” katanya.
Beliau berkata demikian selepas menyempurnakan Majlis Menandatangani Nota Kerjasama Bagi Gunasama Bangunan Sekolah Agama Kampung Aman, di Kolej Pengajian Islam Johor (MARSAH), di sini hari ini.

Pada 4 Ogos lalu, tular video berdurasi 7 minit 30 saat memaparkan seorang lelaki mendakwa sebagai pengasas ajaran itu, Wayang Hadi Kesumo atau Hadi Minallah Aminnullah Ahmad berasal dari Indonesia.
Dia mengaku tiada agama dan menyebarkan fahaman makrifat sesat, Nur Muhammad serta pluralisme agama yang dakwanya Tuhan tidak melihat kepada agama selain turut menolak hadis.
Menerusi video terbabit, terdapat dakwaan ajaran sesat tersebut sedang aktif di Kajang dan Johor.
Kumpulan ajaran Hadi Minallah yang berasal dari negara jiran dikesan berlaku di beberapa negeri di Malaysia dan aktif menyebarkan dakyah sesat mereka melalui YouTube, Persatuan Nur Mutiara Mutmainnah. – KOSMO! ONLINE


Mara Digital Mall akan dirancakkan kembali – Mahdzir
Oleh MOHD. HUSNI MOHD. NOOR

16 Ogos 2022, 3:47 pm
PUTRAJAYA – Kementerian Pembangunan Luar Bandar (KPLB) mengesyorkan agar laluan di tepi Mara Digital Mall di Menara Mara, Jalan Tuanku Abdul Rahman, Kuala Lumpur (KL) ditutup pada hujung minggu bagi merancakkan kembali pusat digital itu.
Menterinya, Datuk Seri Mahdzir Khalid berkata, beliau mahu Mara Corporation Sdn. Bhd. berbincang dengan Dewan Bandaraya Kuala Lumpur (DBKL) bagi merealisasikan perkara itu.
Beliau berkata, jika ia dapat dilaksanakan, pelbagai program dapat dianjurkan bagi menarik anak muda dan pengunjung selain merancakkan kembali operasi Mara Digital Mall.
“Saya juga akan berbincang dengan Menteri Wilayah Persekutuan, Datuk Seri Shahidan Kassim bagi melihat syor itu,” katanya pada sidang akhbar selepas menyempurnakan Majlis Anugerah Perkhidmatan Cemerlang (APC) 2022 Majlis Amanah Rakyat (Mara) di sini hari ini.
Katanya, pihaknya komited memastikan pusat digital itu dapat beroperasi lebih baik pada masa akan datang menerusi suntikan dana tertentu.
Mahdzir berkata, beliau difahamkan ada dua syarikat baharu akan memulakan operasi di Mara Digital Mall itu selain merancang pelbagai program untuk menarik pembabitan anak muda.

Menurutnya, Mara Digital Mall adalah cetusan idea Perdana Menteri, Datuk Seri Ismail Sabri Yaakob ketika bergelar Menteri Kemajuan Luar Bandar dan Wilayah sebelum ini.
“Kami menyambut hasrat Perdana Menteri yang mahu pusat beli belah itu dimeriahkan semula dengan membabitkan anak muda serta Bumiputera khususnya yang mahir dalam bidang membaiki komputer dan telefon bimbit,” katanya.
Sebelum ini, Perdana Menteri mengarahkan Mara supaya meneruskan projek Mara Digital bagi membuka peluang kepada anak muda Bumiputera membabitkan diri sebagai usahawan teknologi maklumat (IT).
Menurutnya, setelah Pakatan Harapan mengambil alih pemerintahan selepas Pilihan Raya Umum Ke-14 pada 2018, Mara Digital telah ditutup dan projek baharu tidak diteruskan
“Mara Digital sangat dekat di hati saya. Saya yang wujudkan bagi membangunkan usahawan Bumiputera dalam bidang IT dan gajet sama ada menjual produk, membaiki (peralatan rosak) dan lain-lain,” katanya. – KOSMO! ONLINE


Kerajaan belum putuskan kebenaran eksport ayam
Oleh MOHD. HUSNI MOHD. NOOR

17 Ogos 2022, 10:24 pm
PUTRAJAYA – Kerajaan akan mempertimbang cadangan mengeksport ayam sekiranya bekalan bahan mentah itu untuk keperluan dalam negara serta harganya pulih sepenuhnya.
Pengerusi Pasukan Jihad Tangani Inflasi, Tan Sri Annuar Musa berkata, sebelum kebenaran itu diberikan, kerajaan perlu memperhalusi pemberian subsidi yang membolehkan ayam standard dijual pada harga siling runcit iaitu RM9.40 sekilogram di Semenanjung ketika ini.
“Kerajaan juga tidak hanya tangani soal eksport sebaliknya turut mengkaji selama mana subsidi itu mahu dikekalkan. Kalau kita tiba-tiba terus membenarkan eksport dan pada masa yang sama, ditamatkan subsidi, maka harga ayam mungkin akan melambung sekali lagi,” katanya di sini tadi.
Beliau berkata demikian susulan kenyataan Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid, bahawa Kabinet akan memuktamadkan keputusan mengenai eksport ayam hari ini.
Tambah Annuar, kabinet ada membincangkan isu kebenaran mengeksport ayam, namun tiada keputusan dibuat dan Jabatan Perkhidmatan Veterinar turut mengemukakan beberapa syor.
“Keperluan ayam dalam negara ketika ini adalah sebanyak 70 juta ekor sebulan atau kira-kira 2.2 juta ekor sehari malah bekalan keperluan ketika ini mencecah 3.5 juta ekor sehari.

“Walaupun bekalan melebihi keperluan, kerajaan hanya akan membenarkan eksport jika ia tidak menjejaskan keperluan domestik,” jelasnya.
Menurutnya, kerajaan akan membuat keputusan itu selepas semua perkara diteliti dan satu kaedah akan diperkenalkan jika ayam dibenarkan untuk eksport.
“Pasukan Jihad Tangani Inflasi juga sudah mengarahkan Jabatan Perangkaan Malaysia (DOSM) untuk membuat kajian bagi menetapkan kos sebenar ayam di peringkat ladang.
“Kaedah itu sama seperti dilakukan untuk menetapkan harga siling minyak masak tulen kemasan botol dan kerajaan mengambil kira harga komoditi sawit dari pelbagai sudut sebelum menetapkan harga munasabah yang perlu dibayar oleh rakyat,” jelasnya. – KOSMO! ONLINE.


Amni terkilan gagal kongsi pingat emas SUKIPT
Oleh MUHAMMAD RIDUAN MOHD HANAFIAH

17 Ogos 2022, 10:10 pm
TANJUNG MALIM – Atlet Universiti Malaya, Amni Mohammad Naqib kecewa apabila impiannya untuk berkongsi pingat emas dalam acara lompat tinggi pada temasya Sukan Institusi Pengajian Tinggi (SUKIPT 2022) tidak kesampaian.
Pada aksi yang berlangsung di Stadium Universiti Pendidikan Sultan Idris (UPSI) itu, Amni dan atlet tuan rumah, UPSI, Rosita Lua Anak Jabing gagal melepasi ketinggian 1.62 meter dalam tiga kali percubaan lompatan.
Bagaimanapun, pegawai pertandingan menuntut perlawanan tersebut diteruskan dalam penentuan jump off meskipun kedua-dua atlet tersebut bersetuju untuk berkongsi pingat emas pada SUKIPT 2022.
Rosita diumumkan sebagai pemenang selepas melepasi ketinggian 1.54m manakala Amni gagal melakukannya dan akur meraih perak selepas melakukan lapan lompatan jump off dalam perebutan pingat emas tersebut.
“Saya kecewa kerana jika peserta bersetuju untuk berkongsi pingat dan pegawai pertandingan perlu bersetuju dengan keputusan tersebut.
“Tetapi mereka (pegawai pertandingan) tidak membenarkan dan mengarahkan untuk mengikuti peraturan ditetapkan. Kami tiada pilihan dan meneruskan jump off hingga mengalami kecederaan kerana kaki juga bengkak.

“Saya agak tertekan kerana mereka tak dengar apa atlet mahukan. Apapun saya terpaksa terima kerana ini kalah atau menang adat pertandingan.
“Ini SUKIPT pertama saya dan kecewa gagal meraih pingat emas buat Universiti Malaya. Jika diikutkan saya mahu pecah rekod peribadi dengan catatan 1.60m. Saya harap dapat lakukan di Sukan Malaysia (SUKMA) nanti,” kata atlet berusia 19 tahun tersebut. – KOSMO! ONLINE.


Sukma MSN medan gilap bakat atlet
Oleh MUHAMMAD HELMEE RAMLI

17 Ogos 2022, 10:04 pm
KUALA LUMPUR – berbaki 30 hari sahaja lagi Sukan Malaysia (Sukma) MSN edisi ke-20 yang menjadi medan buat atlet tempatan membuktikan kemampuan masing-masing akan membuka tirainya pada 16 hingga 24 September depan.
Menteri Belia dan Sukan, Datuk Seri Ahmad Faizal Azumu berkata, Sukma merupakan temasya sukan tempatan paling berprestij selain sentiasa menjadi platform atlet-atlet muda membuktikan kemampuan masing-masing.
Tambahnya, temasya sukan anjuran Majlis Sukan Negara (MSN) itu sentiasa menjadi pentas buat Persatuan Sukan Kebangsaan (NSA) dan MSN mengenal pasti bakat-bakat baharu yang boleh diketengahkan ke peringkat lebih tinggi.
“Saya rasa teruja dan gembira apabila melihat persiapan yang dilakukan MSN dengan menambah baik fasiliti-fasiliti sukan di sekitar Kuala Lumpur dalam usaha memastikan semua acara berjalan dengan baik.
“Paling penting adalah untuk berikan pendedahan kepada mereka bertanding di peringkat paling tinggi dalam negara dan ia penting untuk persatuan sukan serta MSN kenal pasti dan gilap bakat-bakat ini.
“Tentunya kita terlibat dengan sukan-sukan tertinggi seperti Sukan Asia, Komanwel dan Olimpik, namun di Sukma kita mula mengenal pasti serta gilap bakat sebelum hantar mereka ke peringkat lebih tinggi,” katanya pada Majlis Detik 30 Hari Menjelang Sukan Malaysia MSN 2022 di Bukit Jalil hari ini.

Sebagai rekod, Sukma MSN 2022 akan mempertandingan 31 jenis sukan meliputi 426 acara termasuk akuatik, badminton, berbasikal, bola sepak, hoki, karate dan silat melibatkan lima zon pertandingan.
Selain pelancaran detik 30 hari Sukma MSN, majlis hari ini turut memperkenalkan maskot rasmi bernama ‘Oyen’ yang melambangkam ‘Harimau Malaya’ tanpa mengenal erti luntur semangat selain tabah menghadapi cabaran.-KOSMO! ONLINE.


Video tular bukan pelajar sekolah dilanggar
Oleh NOR AINNA HAMZAH

17 Ogos 2022, 10:32 pm
REMBAU – Kemalangan yang tular di media sosial ketika ini tidak membabitkan pelajar sekolah yang melintas, sebaliknya pekerja kedai makan berdekatan kilometer 23.5, berhampiran Masjid Kariah Batu 17, petang tadi.
Ketua Polis Daerah Rembau, Deputi Superintenden Hazri Mohamad berkata, berdasarkan siasatan kemalangan kira-kira pukul 1.30 petang itu membabitkan pekerja kedai makan warganegara Indonesia berusia 44 tahun yang cuai melintas jalan kemudian berlanggar dengan penunggang motosikal yang bergerak terus.
Menurutnya, kedua-dua mangsa iaitu pejalan kaki dan penunggang motosikal iaitu lelaki berusia 24 tahun yang bekerja sebagai penghantar barangan mengalami kecederaan ringan.
“Tiada pelajar sekolah yang terlibat dalam kemalangan in,” katanya hari ini.
Terdahulu tular di media sosial video berdurasi 10 saat memaparkan seorang perempuan teragak-agak ketika melintas jalan sehingga berlakunya kemalangan. – KOSMO! ONLINE.


Liga Super: Selangor terus ‘gigit jari’ tewas kepada TFC
Oleh MUHAMAD ARDIE PUTRA SUHAIMI

17 Ogos 2022, 11:24 pm
PETALING JAYA – Rentak sumbang pasukan Selangor FC berterusan selepas tewas 0-2 kepada Terengganu FC (TFC) pada aksi Liga Super di Stadium MBPJ sebentar tadi.
Pada aksi tersebut, skuad Gergasi Merah tampil buat pertama kali dengan sentuhan pemangku ketua jurulatih tempatan, Mohd, Nidzam Jamil yang menggantikan posisi Michael Feichteinbeiner minggu lalu.
Mohd. Nidzam mempertaruhkan kesebelasan terbaik dengan pemain import, Herlison Caion dan Norhakim Hassan mengetuai jentera serangan pasukan.
Namun, pasukan TFC kendalian Nafuzi Zain dilihat lebih garang dengan meraih jaringan pembukaan hasil ledakan dari luar kotak penalti yang dilakukan Habib Haroon pada minit ke-13.
Tersentak dengan itu, Selangor berusaha memperkemaskan jentera serangan tetapi peluang keemasan yang diraih Mukhairi Ajmal pada minit ke-16 tidak menepati sasaran.
Skuad Sang Penyu semakin ghairah apabila berjaya menambah gol kedua menerusi tandukan Manuel Ott selepas menerima hantaran cantik daripada Faisal Halim pada minit ke-39.

Bersambung pada babak kedua, kedua-dua pasukan saling berbalas serangan tetapi keputusan perlawanan yang disaksikan lebih 2250 penonton itu kekal memihak kepada pasukan pelawat.
Keputusan tersebuy menyaksikan Selangor menduduki tangga ke-9 liga dengan mengutip 16 mata berbanding TFC di tempat ke-4 dengan 23 mata. – KOSMO! ONLINE.


Liga Super: PJ City, Sarawak United sama kuat
Oleh MOHD. FITRIE MUHAMAD

17 Ogos 2022, 11:14 pm
HASRAT Petaling Jaya City untuk keluar daripada kedudukan kedua tercorot Liga Super tidak terlaksana selepas sekadar seri tanpa jaringan dengan Sarawak United di Stadium Negeri, sebentar tadi.
Bagaimanapun, skuad kendalian P Maniam wajar menyalahkan diri sendiri kerana gagal menyempurnakan peluang terhidang, khususnya di separuh masa pertama.
Terdahulu, PJ City memulakan perlawanan dengan aksi lebih baik dan dilihat mendominasi hampir keseluruhan 45 minit pertama sambil tuan rumah lebih tertumpu kepada tugasan bertahan.
Minit ke-55, PJ City sepatutnya sudah mampu memecah kebuntuan sebaliknya lorongan menarik Darren Lok gagal disudahkan dengan lebih sempurna apabila tampanan R Ruventhiran meliar ke arah kanan gawang Sarawak United.
Berbeza dengan apa yang dipamerkan di babak pertama, Sarawak United mula berani melakukan gerakan namun disiplin pemain pertahanan pelawat berjaya menyelamatkan PJ City daripada dibolosi.
Walaupun kedua-dua pasukan terus mengatur gerakan, tiada sebarang jaringan mampu dihasilkan untuk berpuas hati berkongsi satu mata.


Liga Super: KDA FC sekadar seri dengan Sabah FC
Oleh MOHD. RAFIE AZIMI

17 Ogos 2022, 11:59 pm
ALOR SETAR – Kedah Darul Aman (KDA) FC kempunan untuk mencipta kemenangan di laman sendiri apabila terikat 1-1 dengan Sabah FC pada aksi Liga Super pada malam ini.
Keputusan itu menyebabkan pasukan tuan rumah terpaksa berpuas hati dengan satu mata yang diperoleh.
KDA FC membuka jaringan menerusi tandukan penyerang import Ronald Ngah Wanja seawal minit keenam.
Sabah yang kini menghuni tangga kedua carta kemudian cuba mengasak kubu tuan rumah dengan bekas kapten KDA FC, Baddrol Bakhtiar menggerakkan serangan ke pintu gol bersama rakan sepasukannya.
Namun, tiada jaringan terhasil termasuk usaha anak-anak buah Aidil Sharin Sahak yang mahu menambah jaringan bagi menjarakkan kedudukan.
Ketika permainan waktu sebenar berbaki 10 minit, pemain sayap Sabah, Farhan Roslan memusnahkan impian bekas pasukannya apabila meledak gol penyamaan pada minit ke-84.

Farhan yang digelar ‘Messi Kedah’ ketika bersama Sang Kenari menyambar umpanan Saddil Ramdani dngan kaki kirinya bagi menewaskan Mohd. Ifwat Akmal Chek Kassim.
Pemain antarabangsa Jordan, Mahmoud Al-Mardi mendapat peluang untuk meledak gol kemenangan KDA pada minit ke-90, namun sepakan percuma dari luar kotak penalti berjaya ditepis Khairul Fahmi Che Mat.
Pemain gantian Sabah, Azhad Harraz Arman juga hampir memastikan pelawat membawa pulang tiga mata, namun sepakan leretnya dari arah kanan hanya melewati tiang gol ketika Mohd. Ifwat dilihat sudah tertewas.
Tambahan masa lima minit daripada Muhammad Nazmi Nasaruddin bagaimanapun tidak berjaya diambil peluang oleh kedua-dua pasukan sehingga wisel penamat dibunyikan. – KOSMO! ONLINE


Lanjut 3 bulan, gagal berdepan tindakan mahkamah
Oleh MOHAMAD NAUFAL MOHAMAD IDRIS

17 Ogos 2022, 10:18 pm
KLANG – Peniaga dan juga pihak pengurusan kuil di sekitar Pandamaran diberikan tempoh tiga bulan lagi untuk berpindah atau bersedia dikenakan tindakan mahkamah sekiranya gagal mematuhi arahan diberikan Majlis Perbandaran Klang (MPK).
Timbalan Yang Dipertua MPK, Elya Marini Darmin berkata, pihaknya tidak lagi akan berkompromi terhadap mereka memandangkan ada di antara mereka sudah membina kedai serta kuil di tanah haram.
“Kalau ikut pengazetan kawasan, kawasan kedai dan kuil mereka itu adalah tanah yang telah digazetkan sebagai tapak tanah kawasan perumahan. Malah difahamkan ada di antara mereka sudah bina kedai di kawasan tersebut lebih 20 tahun.
“Sebelum ini pun, MPK pernah keluarkan notis sama kepada mereka setelah terima aduan daripada penduduk sekitar,” katanya ketika ditemui Bengkel Jejak Warisan Bandaraya Diraja Klang di Dewan Hamzah MPK, di sini, hari ini.
Bagaimanapun, Elyana memaklumkan MPK memberi lanjutan sehingga tiga bulan kepada pemilik gerai serta kuil ini selepas mereka membuat rayuan kepada mereka.
Ujarnya, MPK akan mengeluarkan beberapa lagi notis sama kepada mereka sebelum membawa kes tersebut ke mahkamah untuk tindakan sewajarnya sekiranya masih enggan berpindah.

“Kita akan bertindak mengikut keputusan yang diputuskan oleh pihak mahkamah,” tegasnya.
Kosmo! hari ini melaporkan sekumpulan 25 peniaga termasuk pihak pengurusan kuil di Pandamaran di sini memohon diberikan lebih masa selepas MPK mengarahkan mereka supaya mengosongkan premis untuk tujuan pembangunan.  -KOSMO! ONLINE.


Treler bir terbalik, nilai kerugian RM189,000
Oleh KOSMO!

17 Ogos 2022, 10:30 pm
BANGKOK – Sebuah treler yang membawa muatan bir bernilai 1.5 juta baht (RM189,172) terbalik ketika dipandu melalui satu selekoh tajam di wilayah Khon Kaen, timur laut Thailand semalam, lapor laman berita Thaiger.
Pemandu treler itu dilaporkan mati di tempat kejadian.
Balai Polis Peuai Noi menerima panggilan pada pukul 7.30 pagi (waktu tempatan) mengenai sebuah lori membawa muatan minuman keras yang terbalik di daerah Pueai Noi.
Polis dan doktor dari Hospital Peuai Noi serta anggota penyelamat dari Yayasan Phuttayan Ban Phai bergegas ke lokasi kejadian, namun pemandu, Apichat yang berusia 44 tahun telah meninggal dunia.
Polis menemui sebilangan peti botol bir yang pecah dengan nilai anggaran 1.5 juta baht (RM189,172) berselerak di sekitar treler tersebut.
Anggota penyelamat terpaksa menggunakan peralatan pemotong untuk mengeluarkan mayat Apichat daripada serpihan kenderaan berat itu. – Agensi


Penduduk bantah projek jalan raya 5 tahun belum siap di Thailand
Oleh KOSMO!

17 Ogos 2022, 10:00 pm
BANGKOK – Kira-kira 1,000 penduduk berkumpul di Jalan Pluak Daeng-Bor Win di wilayah Rayong, Thailand bagi membantah projek jalan raya selama lima tahun yang belum siap sehingga menjadi lokasi kejadian 10 kemalangan maut, lapor laman berita Thaiger semalam.
Ahad lalu, wakil rakyat tempatan, Chairat Ngentuam menjemput penduduk yang terjejas akibat Jalan Menang Pluak Daeng-Bor untuk mengadakan bantahan di kawasan projek itu.
Mereka berkumpul dengan memegang sepanduk memaparkan ayat ‘3 kematian akibat kecuaian’, ‘Jalan memusnahkan paru-paru, ‘Jalan tidak pernah siap’ dan ‘Kami kehilangan kedai’.
Menurut laporan media, projek itu bertujuan memanjangkan jalan sepanjang 16.46 kilometer daripada dua lorong kepada empat lorong.
Chairat berkata, projek itu bermula pada 4 September 2017 dan dijangka siap 10 Disember tahun ini. Meskipun mempunyai baki tiga bulan untuk disiapkan, namun hanya 50 peratus daripadanya telah siap.
Menurut Chairat, Jalan Pluak Daeng-Bor Win adalah jalan utama menuju ke Kawasan Perindustrian Pantai Timur wilayah itu, tempat penduduk tempatan bekerja.

Tambahnya, projek itu telah menyebabkan masalah kesesakan lalu lintas yang teruk di kawasan tersebut selain banyak kedai dan restoran yang terletak di sepanjang jalan terpaksa ditutup.
Sementara itu, Pengarah Biro Pembinaan Jalan Jabatan Jalan Luar Bandar, Yongyut Paeengmueng menjelaskan bahawa projek itu tertangguh kerana paip air utiliti awam lama dan tiang elektrik menghalang kerja-kerja pembinaan.
Yongyut berkata, syarikat itu baru sahaja selesai menyelesaikan masalah berkenaan pada Oktober tahun lepas.
Dia turut menyalahkan Covid-19 sebagai satu lagi sebab ke atas kelewatan itu. – Agensi


Tetap bahagia walau jarak usia 40 tahun
Oleh KOSMO!

17 Ogos 2022, 9:30 pm
LONDON – Sepasang suami isteri di Britain yang mempunyai perbezaan usia 40 tahun meraikan ulang tahun perkahwinan yang ke-17, sekali gus menepis tanggapan bahawa jurang besar pada usia meningkatkan risiko perceraian, lapor akhbar Metro UK semalam.
Edna Martin, 87, bertemu Simon Martin, 47, ketika mereka masing-masing berusia 69 dan 31 tahun, semasa mengunjungi sebuah konsert. Mereka berkata, ia adalah cinta pandang pertama.
Walaupun sering mendapat pandangan dan komen negatif daripada penduduk tempatan, pasangan itu berkata, rahsia untuk perkahwinan yang berkekalan menjadi ‘pengembaraan’ buat mereka setiap hari.
“Kami masih keluar bersama-sama dan berjalan bergandingan menggunakan kerusi roda kerana menghadapi masalah untuk bergerak secara normal.
“Kami telah memberi inspirasi kepada orang lain dalam menjalinkan perhubungan jarak usia untuk mengambil langkah seterusnya dan berkahwin,” kata Simon.
Edna mempunyai anak lelaki yang berusia 57 tahun selain cucu-cucunya juga lebih tua daripada Simon.

Namun, keluarga terdekat menyokong mereka manakala orang luar tidak lagi menghakimi perkahwinan Simon dan Edna.
Simon ialah seorang pesara ahli muzik yang berjaya memikat Edna menerusi kehebatan muziknya. – Agensi


Polis rakam 13 individu kes “Protes Mana Kapal LCS”
17 Ogos 2022, 7:06 pm
KUALA LUMPUR – Polis mengesahkan seramai 13 individu termasuk Presiden Parti Ikatan Demokratik Malaysia (Muda) Syed Saddiq Syed Abdul Rahman sudah dirakam keterangan berhubung perhimpunan “Protes Mana Kapal LCS” setakat hari ini.
Ketua Polis Daerah Dang Wangi, Asisten Komisioner Noor Dellhan Yahaya berkata, pihaknya kini dalam proses melengkapkan kertas siasatan berhubung perhimpunan itu.
“Kita sudah memanggil 13 individu untuk diambil keterangan berhubung perhimpunan itu.
“Kita dalam proses melengkapkan kertas siasatan dan melihat jika ada individu lain akan dipanggil untuk memberi keterangan,” ujarnya hari ini.
Terdahulu, Syed Saddiq yang juga Ahli Parlimen muar hadir di Ibu Pejabat Polis Daerah (IPD) Dang Wangi kira-kira pukul 3 petang untuk diambil keterangan.
Difahamkan, sembilan lagi individu hadir memberi keterangan di IPD Dang Wangi petang tadi termasuk Setiausaha Agung Muda, Amir Hadi; Ketua Pemuda DAP, Howard Lee Chuan dan aktivis, Siti Zabedah Kasim atau Siti Kasim. – KOSMO! ONLINE


Pencuri larikan telefon ketika bersiaran langsung
Oleh KOSMO!

17 Ogos 2022, 7:30 pm
JAKARTA – Sebuah klip video tular di media sosial Indonesia memaparkan seorang pencuri nekad melarikan sebuah telefon pintar ketika mangsa sedang melakukan siaran langsung di laman Instagram, lapor laman berita Suara.com.
Video tersebut dimuat naik dalam akaun Instagram @jktinfo24jam. Kejadian itu dikatakan berlaku di Jalan Bali Matraman di Manggarai Selatan, Jakarta.
Dalam video tersebut, kelihatan dua wanita sedang membuat rakaman siaran langsung sambil berbual di sebuah kedai kopi.
Seorang lelaki secara senyap-senyap dilihat memerhatikan mereka dari belakang. Dua wanita itu bagaimanapun tidak kelihatan curiga kerana sedang sibuk berbual.
Pencuri berkenaan tiba-tiba tampil ke hadapan lalu merampas telefon pintar yang diletakkan di atas meja lantas melarikan diri.
Pemilik telefon itu dengan pantas mengejar pencuri tersebut sebelum dibantu oleh rakannya.

“Ada pencuri bang,” kata rakan mangsa kepada pemilik kedai kopi.
Tidak lama kemudian satu jeritan marah didengari daripada seorang lelaki, manakala siaran langsung itu diteruskan sambil menunjukkan rakan mangsa yang cuba mengejar pencuri tersebut.
Mangsa dikatakan cuba menghentikan pencuri itu ketika dia mahu melarikan diri bersama rakannya dengan menaiki motosikal. Telefon bimbit itu bagaimanapun gagal diperoleh semula kerana diugut menggunakan senjata tajam.
Video tersebut mendapat perhatian netizen di ruangan komen.
“Pencuri semakin yakin dan berani, hati-hati kepada yang ‘melepak’ di warung. Sekarang trend mencuri di kedai kopi,” komen seorang netizen. – Agensi


Suami isteri warga emas dilanggar ketika melintas
Oleh DIYANATUL ATIQAH ZAKARYA

17 Ogos 2022, 9:48 pm
JASIN – Sepasang suami isteri warga emas nyaris maut selepas dilanggar sebuah kereta ketika melintas jalan di Jalan Bandar Jasin, di sini, semalam.
Dalam kejadian kira-kira pukul 11.30 pagi itu, kedua-dua mangsa yang berusia 64 tahun luka di beberapa bahagian kaki, tangan dan kepala.
Ketua Polis Daerah Jasin, Deputi Superintendan Mispani Hamdan berkata, siasatan telah dilakukan menerusi rakaman televisyen litar tertutup (CCTV) dan mendapati kereta yang terlibat merupakan sebuah Proton Saga.
“Hasil semakan, pemandu merupakan seorang lelaki berusia 32 tahun dan dalam perjalanan menghala ke pasar besar Jasin.
“Setiba di lokasi pemandu telah melanggar kedua-dua mangsa sehingga menyebabkan mereka terjatuh,” katanya dalam satu kenyataan akhbar di sini, hari ini.
Mengulas lanjut beliau berkata, pemandu dan mangsa bagaimanapun dipercayai mempunyai pertalian persaudaraan.

“Kedua-dua mangsa kemudian dikejarkan ke Hospital Jasin bagi mendapatkan rawatan oleh pemandu Proton Saga berkenaan.
“Kami tidak menolak kemungkinan ketika kejadian pemandu Proton Saga sedang leka bermain telefon bimbit,” katanya.
Katanya, kes disiasat mengikut seksyen 43(1)Akta Pengangkutan Jalan 1987.


Sonny Bill Williams syukur isteri mula pakai tudung
Oleh KOSMO!

17 Ogos 2022, 9:41 pm
LONDON – Peninju Profesional, Sonny Bill Williams hari ini berkongsi berita gembira memaklumkan bahawa isterinya, Alana Raffie mengambil keputusan untuk memakai tudung.
Beliau yang juga bekas pemain ragbi All Blacks, memuat naik gambar dia dan keluarganya serta memperlihatkan wajah isterinya ketika lengkap bertudung di Twitter.
Menurut Sonny, kebahagiaan seorang suami adalah apabila melihat isteri nekad untuk berubah menjadi seorang Muslim yang lebih baik.
“Isteri saya seorang hijabi Alhamdullilah isteri saya mengambil keputusan untuk memakai tudung. Salah satu detik paling membanggakan dalam hidup saya.
“Apa yang istimewa ialah mengetahui dia telah melakukannya untuk Allah SWT dan bukan orang lain. Semoga Yang Maha Tinggi sentiasa memberkati anda dengan kesihatan yang baik, kepuasan dan kebahagiaan,” ciapnya.
Dalam pada itu, rata-rata peminatnya turut gembira dan mendoakan agar kehidupan rumahtangganya akan lebih bahagia selepas ini.

“Alhamdulillah, seronok melihat usaha keluarga ini untuk terus jadi Muslim yang sempurna,” kata Han Xin.
“Dia nampak sangat cantik dari sebelum ini. Moga Allah memberi kebahagiaan dalam keluarga ini,” ujar HuzeinBill.
Sebagai tambahan, Sonny sememangnya terkenal dalam arena sukan ragbi dan tinju kerana mempunyai pelbagai rekod peribadi dunia yang cemerlang.
Sonny juga telah memeluk Islam pada tahun 2008 di Perancis sekaligus menjadi Muslim pertama yang bermain untuk All Blacks. – KOSMO! ONLINE


Monyet di zoo California hubungi panggilan kecemasan
Oleh KOSMO!

17 Ogos 2022, 8:30 pm
SACRAMENTO, CALIFORNIA – Seekor monyet di sebuah zoo di negeri California, Amerika Syarikat (AS) menelefon polis selepas ia menemui telefon bimbit, bahkan berjaya mendail panggilan kecemasan, lapor akhbar New York Post semalam.
Pejabat Syerif Daerah San Luis Obispo berkata, pihaknya menerima satu panggilan kecemasan yang kemudiannya terputus. Apabila pegawai cuba menghubungi nombor itu semula, tiada sesiapa yang menjawab panggilan.
Pegawai kemudian dihantar ke lokasi telefon bimbit itu untuk menentukan sama ada bantuan diperlukan.
Apabila tiba di alamat pejabat Zoo to You berhampiran Paso Robles, mereka mendapati tiada sesiapa yang membuat panggilan.
Selepas disiasat, polis kemudian mendapati bahawa seekor monyet Capuchin bernama Route sebenarnya merupakan pemanggil tersebut.
Route dikatakan mengambil telefon bimbit di dalam kereta golf milik zoo tersebut yang digunakan untuk mengembara di sekitar tapak seluas 16.18 hektar itu.

Monyet itu secara kebetulan menekan kombinasi nombor yang betul untuk menghubungi perkhidmatan kecemasan. – Agensi


Kereta kuda diraja sertai Hari Kebangsaan di Dataran Merdeka
Oleh MOHD. HUSNI MOHD. NOOR

17 Ogos 2022, 6:50 pm
PUTRAJAYA – Selepas 17 tahun tidak digunakan, kereta kuda diraja bakal turut serta perarakan sambutan Hari Kebangsaan 2022 di Dataran Merdeka, Kuala Lumpur pada 31 Ogos ini.
Kereta kuda Diraja itu akan dinaiki Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah dari Menara Dewan Bandaraya Kuala Lumpur (DBKL) ke Dataran Merdeka.
Menteri Komunikasi dan Multimedia, Tan Sri Annuar Musa berkata, kereta kuda itu digunakan kali terakhir oleh Tuanku Syed Sirajudin Ibni Almarhum Tuanku Syed Putra Jamalullail semasa Sambutan Hari Kebangsaan di Dataran Putrajaya pada tahun 2005.
“Itu adalah antara pengisian utama sambutan perarakan Hari Kebangsaan 2022 selain beberapa perarakan lain. Selain itu, terdapat juga 30 kereta antik yang akan menyertai perarakan kali ini yang membawa 30 tokoh negara dan selebriti terkenal tanah air,” katanya di sini tadi.
Katannya, turut diraikan pada sambutan sama ialah raja pecut 100 meter negara iaitu Muhammad Azeem Mohd. Fahmi yang akan membacakan ikrar pada hari berkenaan.
“Selain itu, barisan pelakon utama filem Mat Kilau juga akan turut serta pada perarakan sama termasuk perarakan dua buah Bas Hop-On Hop-Off memuatkan wira dan wirawati sukan negara pada temasya Sukan Komanwel Birmingham 2022 lalu.

“Konsep Hari Kebangsaan Hari Malaysia 2022 (HKHM 2022) kali ini akan melibatkan komuniti besar Keluarga Malaysia seperti penyertaan Komuniti Orang Asal, chef terkenal Malaysia dan pastinya barisan petugas hadapan yang berperang melawan Covid-19,” ujarnya.
Annuar berkata, buat julung kalinya juga, upacara menaikkan Jalur Gemilang dan Lagu Negaraku akan diiringi Orkestra RTM di bawah pimpinan Pengarah Muzik RTM, Datuk Mokhzani serta 65 ahli muzik lain.
“Sambutan itu turut diserikan dengan persembahan nyanyian disertai artis terkenal tanah air termasukb Marsha Milan, Ara Johari, Amos Paul, Suki Low, Aina Abdul, Naim Danial, Amir Masdi, Masya Mashitah, Sufi Rashid dan Liza Aziz selain Alif Satar & The Locos.
“Turut ditampilkan juga perarakan kereta berhias dipersembahkan hasil kerjasama kerajaan dengan syarikat berkaitan kerajaan (GLC) dan swasta seperti Petronas dan Tenaga Nasional Bhd, wakil syarikat penyedia telekomunikasi dan watak-watak animasi popular negara,” jelasnya. -KOSMO! ONLINE


Tiga lelaki diberkas disyaki rogol remaja wanita bergilir-gilir
17 Ogos 2022, 9:56 pm
PETALING JAYA – Polis menahan tiga lelaki tempatan bagi membantu siasatan berhubung dakwaan rogol secara bergilir-gilir terhadap seorang remaja di sebuah rumah di kawasan Saujana Damansara Damai, dekat sini pada 12 Ogos lalu.
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, pihak polis telah menerima satu laporan daripada seorang wanita (mangsa) berusia 19 tahun mendakwa telah dirogol secara bergilir-gilir oleh tiga lelaki tempatan.
“Mangsa mendakwa kejadian berlaku sekitar pukul 1 pagi apabila mangsa telah pergi ke rumah suspek pada malam tersebut kerana diajak untuk keluar makan bersama-sama oleh salah seorang suspek yang dikenalinya.
“Susulan kejadian itu, kita melakukan serbuan di dua lokasi berasingan di kawasan Saujana Damansara Damai serta Bandar Sri Damansara dan berjaya memberkas tiga suspek yang berusia lingkungan 21 hingga 23 tahun,” ujarnya sebentar tadi.
Menurutnya, siasatan awal mendapati ketiga-tiga suspek yang bekerja sebagai tukang gunting rambut, pemandu lori dan penghantar (rider) makanan mengaku terlibat dalam kes berkenaan.
Jelas beliau, hasil semakan rekod jenayah lampau mendapati ketiga-tiga suspek tidak mempunyai sebarang rekod.

Katanya, kesemua suspek ditahan reman selama tujuh hari dan kes disiasat dibawah Seksyen 375B Kanun Keseksaan. – KOSMO! ONLINE


Cuaca buruk di empat negeri malam ini
Oleh AZMI NORDIN

17 Ogos 2022, 9:51 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat melibatkan beberapa kawasan di empat negeri pada malam ini.
MetMalaysia menerusi hantaran Facebook memaklumkan, ia meliputi Perak di daerah Larut, Matang, Selama, Kuala Kangsar, Kinta dan Kampar.
“Seterusnya diikuti dengan kawasan Pantai Timur iaitu Kelantan di daerah Gua Musang, manakala Terengganu pula, di daerah Besut, Setiu, Kuala Nerus, Kuala Terengganu, Dungun dan Kemaman.
“Kemudian di negeri Pahang, cuaca buruk dijangka berlaku di daerah Tanah Tinggi Cameron Highland, Lipis, Jerantut, dan Kuantan, ” katanya hari ini.
Amaran ribut petir dan hujan lebat tersebut adalah sehingga pukul 9 malam ini. -KOSMO! ONLINE.


Nur Humaira raih emas ‘terkejut’ di SUKIPT
Oleh KOSMO!

17 Ogos 2022, 9:59 pm
TANJUNG MALIM – Meskipun dipanggil menjadi pengganti pada saat akhir, namun langsung tidak menjadi penghalang buat Nur Humaira Abdul Karim menjelmakan kilauan pingat emas pada temasya Sukan Institusi Pengajian Tinggi (SUKIPT 2022).
Dalam saingan yang berlangsung di Dewan SITC kampus Sultan Abdul Jalil Shah, Universiti Pendidikan Sultan Idris (UPSI), Nur Humaira cemerlang dalam acara individu Poomsae selepas mendapat 8.52 mata daripada pihak juri.
“Sebenarnya agak terkejut, bila diminta saat akhir untuk beraksi dalam kategori ini kerana sepatutnya kakak saya, Nur Hidayah yang diturunkan. Tapi sebab dia ada kecederaan, jadi saya yang kena ganti dia.
“Apa-apapun, Alhamdulillah saya berjaya beraksi dengan baik. Kakak juga banyak membantu saya sebelum beraksi ini.
“Malah saya juga turut gembira kerana berjaya sumbang emas untuk Universiti Malaya pada penampilan SUKIPT pertama saya,” katanya selepas perlawanan.
Perak dimenangi atlet Universiti Kebangsaan Malaysia (UKM), Lim Jia Wei dengan skor 8.54 manakala gangsa dimenangi wakil Tunku Abdul Rahman University College (TARUC).

Dalam aksi kategori poomsae lelaki, emas dimenangi Cheong Qi Yap dari Universiti Putra Malaysia (UPM) yang berjaya mengutip 8.299 mata.
Perak dimenangi atlet Sunway University, Chin Ken Haw dengan skor 8.099 manakala gangsa diraih wakil Universiti Sains Malaysia (USM), Hong Xue Ru (7.832). -KOSMO! ONLINE.


Lapor polis insiden wanita pakai ihram
Oleh KOSMO!

17 Ogos 2022, 4:57 pm
PETALING JAYA – Perbuatan seorang wanita didakwa mengerjakan umrah dengan mengenakan pakaian ihram terus mendapat kecaman malah, ada pihak membuat laporan polis terhadap insiden itu.
Terbaharu, Pengerusi Madrasah Tahfiz Al-Fath, Mohd. Asna Amin membuat laporan di Balai Polis Paroi, Negeri Sembilan semalam serta mendakwa perbuatan itu menghina Islam dan memperlekeh hukum agama.
“Perbuatan tersebut memalukan Malaysia yang agama rasminya adalah agama Islam. Pemakaian ihram adalah untuk golongan lelaki bukan wanita.
“Sebagai pengerusi madrasah tahfiz apatah umat Nabi Muhammad yang cintakan agama Islam, saya amat marah dan kecewa sekiranya insiden itu benar,” katanya dalam kenyataan hari ini.
Ujarnya lagi, pihak berkuasa diharap mengambil tindakan tegas bagi menjadi pengajaran kepada mana-mana pihak supaya tidak membuat sesuatu yang menghina agama Islam.
Sebelum ini, tular di Twitter beberapa hantaran mengenai seorang wanita susulan videonya berada di Mekah dengan memakai ihram lelaki.

Berikutan itu, pada 12 Ogos lalu, Kosmo! Online melaporkan tindakan tegas menanti kepulangan seorang wanita yang didakwa mengerjakan umrah dengan berpakaian ihram lengkap seperti lelaki. -KOSMO! ONLINE.


Isu LCS: Wujudkan sidang khas Parlimen, bentangkan kertas putih
17 Ogos 2022, 6:06 pm
KUALA LUMPUR – Presiden Parti Ikatan Demokratik Malaysia (Muda), Syed Saddiq Syed Abdul Rahman memberi tiga cadangan kepada kerajaan dalam usaha menyelamatkan industri pertahanan negara daripada terpalit dengan skandal rasuah dan penyelewengan pada masa akan datang.
Menurutnya, kerajaan perlu memanggil satu sidang khas Parlimen supaya wujud kerjasama bipartisan dalam usaha mencari jalan tengah dan menentukan hala tuju dunia ketenteraan negara ini.
“Ini kerana sebarang perancangan berkaitan ketenteraan perlu melibatkan semua parti dan ia tak boleh hanya tempoh masa pendek kerana kerajaan sering bertukar-tukar, berbilion ringgit melangkaui satu penggal.
“Jika ada sidang khas, bukan hanya untuk tuding jari tetapi juga kita buat satu kertas putih untuk dibentangkan.
“Walaupun perubahan kerajaan berlaku namun, dalam bab ketenteraan perbelanjaan yang cekap dan adil dapat dijalankan tidak kira siapa menteri pertahanan nanti,” ujarnya kepada pemberita di pekarangan Ibu Pejabat Polis Daerah (IPD) Dang Wangi, hari ini.
Terdahulu, beliau bersama Siti Zabedah Kasim atau Siti Kasim antara 10 individu hadir untuk dirakam keterangan oleh polis berkaitan protes “Mana Kapal LCS” di hadapan Sogo Jalan Tuanku Abdul Rahman di ibu negara, Ahad lalu.

Beliau yang juga Ahli Parlimen Muar menjelaskan, pihak berkuasa perlu menahan jerung besar yang bertanggungjawab di sebalik ketirisan dalam skandal kes Kapal Tempur Pesisir (LCS)daripada memanggil dan menekan pihak yang memperjuangkan hak ketenteraan.
Ujarnya, kerajaan juga harus menyegerakan Suruhanjaya Siasatan Diraja (RCI) dan juga disusuli dengan pendakwaan ke atas mereka yang mendalangi skandal tersebut.
“Hal ini penting kerana nama-nama yang bertanggungjawab dalam ketirisan LCS telah disebut dalam Laporan Jawatankuasa Kira-Kira Wang Negara (PAC) dan audit forensik turut dijalankan.
“Cadangan ketiga yang saya kemukakan kepada kerajaan adalah walaupun kita memperjuangkan dan menentang penyelewengan dalam ketenteraan, ia tidak bermakna kita ingin merampas hak ATM,” katanya. – KOSMO! ONLINE


RUU antilompat parti: NS adakan sidang khas DUN pada Oktober
Oleh ZAKKINA WATI AHMAD TARMIZI

17 Ogos 2022, 5:01 pm
SEREMBAN – Kerajaan Negeri Sembilan akan mengadakan sidang khas Dewan Undangan Negeri (DUN) pada bulan Oktober ini bagi membentangkan pelaksanaan Rang Undang-Undang (RUU) Anti Lompat Parti.
Menteri Besar, Datuk Seri Aminuddin Harun berkata, perkara tersebut telah diputuskan pada Majlis Mesyuarat Kerajaan (MMK) negeri dan sidang khas tersebut satu lagi RUU yang akan dimaklumkan kemudian juga akan dibentangkan.
“Kami akan mengadakan sidang khas DUN pada bulan Oktober ini, tarikh akan dimaklumkan, pastinya tertumpu mengenai pelaksanaan RUU Antilompat Parti,” katanya dalam sidang akhbar selepas mempengerusikan Mesyuarat Mingguan Exco di Wisma Negeri di sini hari ini.
Beliau sebelum ini berkata, kerajaan negeri akan menunggu RUU Perlembagaan (Pindaan) (No 3) 2022 mengenai peruntukan larangan ahli Parlimen bertukar parti dikuat kuasa terlebih dahulu sebelum agenda yang sama dibawa ke DUN.
Aminuddin menjelaskan, kerajaan negeri tidak mempunyai sebarang masalah untuk meminda Undang-undang Tubuh Negeri bagi membolehkan enakmen anti lompat parti di peringkat DUN dikuatkuasakan.-KOSMO! ONLINE


Kerjaya Brooklyn Beckham dipersoal kerana mampu pandu kereta mewah
Oleh KOSMO!

17 Ogos 2022, 5:30 pm
LOS ANGELES, CALIFORNIA – Seorang pesohor media sosial mengutarakan soalan ‘panas’ kepada anak bekas bintang bola sepak terkenal, David Beckham dengan bertanyakan mengenai pekerjaannya yang membuatkan dia mampu memandu kereta mewah berharga £1.2 juta (RM6.5 juta).
Menurut laporan akhbar Metro UK, Brooklyn Beckham tampil dalam kandungan video bintang TikTok dan Youtube, Daniel Mac pada minggu ini.
Mac dikenali kerana sering mendekati individu yang memandu kereta mewah dan bertanya mengenai pekerjaan mereka dalam usaha untuk mengetahui bagaimana kenderaan itu mampu dibeli.
Anak lelaki kepada David Beckham dan bekas ahli kumpulan Spice Girls, Victoria yang berusia 23 tahun itu dirakam memandu kereta McLaren P1 burgundy di Hollywood, yang dikatakan milik bapanya.
Brooklyn yang tinggal di kawasan itu bersama isterinya, Nicola Peltz, 27, kelihatan gembira menjawab soalan Mac.
“Hai, apa yang anda lakukan untuk menyara hidup? Kereta anda hebat,” tanya Mac.

Setelah mengecam wajah Mac, Brooklyn memberhentikan kereta dan menjawab: “Saya kenal anda. Saya seorang cef.”
“Adakah kamu chef terbaik di dunia,” tanya Mac.
“Sedang cuba untuk menjadi yang terbaik. Ikut sahaja minat anda. Apa sahaja yang menggembirakan anda, terus lakukannya,” balas Brooklyn.
Brooklyn pernah berkecimpung dalam bidang peragaan dan fotografi sebelum ini. – AGENSI


Lebih 2 juta produk buaian bayi ditarik balik ekoran risiko kematian
Oleh KOSMO!

17 Ogos 2022, 6:30 pm
WASHINGTON – Suruhanjaya Keselamatan Produk Pengguna Amerika Syarikat (AS) mengumumkan bahawa pengeluar produk bayi, 4moms memanggil balik lebih dua juta buaian bayi selepas menerima laporan kematian melibatkan salah satu produknya, lapor saluran berita NBC News semalam.
Menurut notis tersebut, apabila buaian MamaRoo dan RockaRoo tidak digunakan, tali penghadangnya boleh berjuntai di bawah tempat duduk.
Ia mencetuskan bahaya kepada bayi yang merangkak kerana berisiko terjerut atau tercekik akibat tali itu.
4moms memaklumkan telah menerima dua laporan mengenai insiden bayi yang terjerut tali di bawah buaian MamaRoo selepas mangsa merangkak di bawah tempat duduknya.
Seorang kanak-kanak berusia 10 bulan meninggal dunia akibat sesak nafas, demikian menurut notis itu.
Dalam kes lain, seorang kanak-kanak juga berusia 10 bulan mengalami lebam pada leher sebelum diselamatkan oleh penjaga. Tiada insiden melibatkan RockaRoo dilaporkan.

Jenama yang dimiliki oleh Thorley Industries yang berpangkalan di Pittsburgh, negeri Pennsylvania tersebut sedang menghubungi semua pembeli secara langsung mengenai arahan memanggil balik itu. – Agensi


[VIDEO] Buat ‘live’ solat, memang saya nak menunjuk – Ifa Raziah
Oleh NUR EMIRA SAIZALI

17 Ogos 2022, 5:11 pm
PETALING JAYA – “Memang saya nak menunjuk ibadah kepada netizen yang suka mengecam dan melabel saya sebagai jahil.”
Itu kenyataan penyanyi dangdut sensasi Ifa Raziah susulan tindakannya membuat siaran langsung ketika menunaikan solat baru-baru ini.
Biarpun menyedari perbuatan tersebut bakal dikecam hebat, pemilik nama penuh Saripah Raziah Mustapha, 46, itu tetap berbuat demikian bagi menutup mulut segelintir netizen yang kerap mempersoalkan amal ibadahnya selama ini.
“Memang saya nak menunjuk kepada umum yang menuduh saya mencabar Allah, ahli neraka dan tidak solat. Jadi, saya tunjuklah bahawa saya menunaikan solat dan menjaga hubungan dengan Tuhan.
“Semua itu untuk membuktikan saya bukan seperti yang dikatakan netizen. Walaupun saya hina pda pandangan manusia, Insya-Allah tidak pada-Nya,” katanya kepada Kosmo! Online.
Mengulas lanjut, dia turut menegaskan individu yang mengecam tidak pernah tinggal sebumbung dengannya apatah lagi mengetahui setiap ibadahnya.

“Mereka yang cakap saya macam-macam, seperti mereka duduk serumah pula dengan saya.
“Tak perlulah nak menghakimi sesuka hati kehidupan saya. Namun, benda begini jika tidak menunjuk, orang tak akan percaya.
“Saya akan cuba untuk perbaiki kelemahan diri. Hidayah semuanya datang daripada Allah dan hanya Dia yang tahu perkara terbaik untuk saya,” katanya lagi.
Ujarnya lagi, tanpa disedari ramai, banyak perubahan yang berlaku kepadanya terutama berkaitan perihal ibadahnya.
“Sehingga hari ini, banyak perubahan yang berlaku kepada diri saya termasuk amal ibadah cuma saya belum berhijab saja lagi.
“Itu saja satu dosa besar yang belum saya lunaskan lagi, yang lain semua alhamdulillah,” jelasnya.
Pelantun lagu Ser..Ser..Ser.. itu juga belum terfikir untuk memaafkan pihak yang mengecamnya selama ini, sebaliknya berharap dipertemukan untuk bersemuka pada hari pembalasan kelak.
“Maafkan, tidak. Nak sekolahkan mereka juga tidak.
“Tunggu saja di Padang Mahsyar nanti,” tegasnya.
Selepas dikecam susulan isu bergelek di majlis akikah, dia sekali lagi mengundang kecaman ramai apabila membuat siaran langsung ketika menunaikan solat baru-baru ini.
Kontroversi video gelek dalam majlis aqiqah dan dibayar puluhan ribu itu turut mendapat teguran beberapa pendakwah seperti Ustaz Ahmad Dusuki Abdul Rani dan Ustazah Asma’ Harun. – KOSMO! ONLINE


K-KOM gesa syarikat telekomunikasi tingkatkan capaian jalur lebar
Oleh MOHD. HUSNI MOHD. NOOR

17 Ogos 2022, 6:42 pm
PUTRAJAYA – Kementerian Komunikasi dan Multimedia (K-KOMM) menggesa syarikat telekomunikasi tempatan meningkatkan segera kualiti capaian jalur lebar demi kemudahan hidup rakyat.
Menterinya, Tan Sri Annuar Musa berkata, berdasarkan audit dilakukan baru-baru ini, masih terdapat sesetengah lokasi merekodkan kualiti capaian yang kurang baik.
“Dapatan audit itu mendedahkan sebanyak 94 Notis Pematuhan dan tiga Arahan Suruhanjaya telah dikeluarkan kepada penyedia perkhidmatan gagal memenuhi piawaian perkhidmatan jalur lebar yang baik kepada pengguna.
“Saya sudah arahkan Suruhanjaya Komunikasi dan Multimedia Malaysia (MCMC) untuk memantau dan membuat audit kualiti perkhidmatan capaian internet yang diberikan oleh penyedia perkhidmatan setiap masa,” katanya pada sidang akhbar hari ini.
Dalam pada itu, Annuar berkata, pelaksanaan Pelan Jalinan Digital Negara (JENDELA) bagi suku kedua 2022 menunjukkan hasil memberangsangkan dan berada di landasan yang betul untuk mencapai sasaran penuh Fasa 1 JENDELA.
Menurutnya, pencapaian paling ketara adalah jumlah premis yang dilengkapi dengan rangkaian gentian optik sejak bermulanya pelaksanaan pelan JENDELA.

“Dalam pada itu, saya mengalakkan orang ramai untuk memanfaatkan infrastruktur ini dan melanggan perkhidmatan jalur lebar tetap berkelajuan tinggi supaya dapat menikmati pengalaman Internet yang baik.
“Selain itu, Mesyuarat Menteri Besar dan Ketua Menteri pada 28 Jun lalu juga telah meluluskan penubuhan Jawatankuasa Khas Penyeragaman Kos, Caj dan Fi Pembangunan Infrastruktur Komunikasi di negeri-negeri,” ujarnya.
Dalam perkembangan sama, Annuar berkata, K-KOMM telah memulakan pelaksanaan projek Point-of-Presence (POP) Fasa Pertama yang menyasarkan 677 hab rangkaian gentian optik titik kehadiran (POP) di sekolah dan kawasan perindustrian menjelang penghujung 2022.
“Sebanyak 100,000 permohonan bagi Pakej Peranti Siswa fasa pertama juga sudah diterima manakala permohonan bagi fasa kedua telah dibuka pada 1 Ogos lalu.
“Kerajaan juga amat prihatin terhadap golongan pelajar kalangan B40 dan berharap inisiatif Pakej PerantiSiswa Keluarga Malaysia yang dilaksanakan ini akan dimanfaatkan sebaiknya,” katanya. – KOSMO! ONLINE.


Bekas isteri belum ‘move on’, ganggu perkahwinan baharu suami
Oleh KOSMO!

17 Ogos 2022, 6:11 pm
PETALING JAYA – Sudah bercerai dengan bekas suami, namun seorang wanita masih memuat naik video menggunakan gambar lelaki tersebut di media sosial seolah-olah masih hidup bersama.
Perbuatan itu mengundang rasa tidak selesa isteri baharu lelaki tersebut sehingga ada yang menyangkakan, dia berkahwin dengan suami orang.
Itu luahan diceritakan seorang wanita menerusi Facebook Peguam Kebajikan yang buntu mencari jalan penyelesaian terhadap perbuatan bekas isteri suaminya.
“Mengganggu rumah tangga secara terus, tidaklah.Tetapi wanita ini memuat naik video di laman sosial menggunakan gambar suami saya.
“Suami saya itu duda dan setahun lebih sudah bercerai. Kami baru berkahwin empat bulan dan saya tidak melihat media sosial wanita itu,” katanya pada hantaran tersebut.
Wanita itu memberitahu, dia hanya mengetahui tindakan bekas isteri suaminya apabila menerima mesej peribadi daripada seorang rakan.

“Bangun pagi kawan WhatsApp tanya sama ada saya berkahwin dengan suami orang kerana ternampak gambar suami dengan wanita lain.
“Ya Allah, hancur hati. Nasib pagi ini tidak bergaduh dengan suami. Senak perut memikirkannya.
“Mestilah fikir yang tidak elok. Mana tahu dia sihir rumah tangga saya. Semoga Allah lindungi rumah tangga saya,” katanya. -KOSMO! ONLINE.


Mahkamah: Lokman bersalah hina mahkamah, diberi amaran terakhir
Oleh NORLIZAH ABAS

17 Ogos 2022, 6:28 pm
KUALA LUMPUR – Mahkamah Tinggi di sini mengeluarkan amaran terakhir kepada bekas Ahli Majlis Kerja Tertinggi UMNO, Datuk Lokman Noor Adam selepas mendapati bersalah menghina mahkamah ketika mengeluarkan perkataan tidak wajar kepada seorang anggota polis bertugas sewaktu prosiding perbicaraan Datuk Seri Dr. Ahmad Zahid Hamidi, Jun lalu.
Hakim Datuk Collin Lawrence Sequerah memutuskan demikian selepas menerima pernyataan maaf tidak bersyarat yang dikemukakan oleh Lokman sambil menasihati beliau supaya tidak mengulanginya pada masa akan datang.
Hakim berkenaan mendapati bekas Ahli Majlis Kerja Tertinggi UMNO itu bersalah dan memaafkannya selepas mengambil kira penjelasan yang dikemukakan kepada mahkamah dan meneliti semua keadaan kes.
“Mahkamah menerima pernyataan maaf tanpa syarat dan tidak akan mengambil tindakan lanjut terhadap kamu,” ujarnya pada prosiding menghina mahkamah terhadap Lokman.
Terdahulu, Lokman mengaku mengeluarkan perkataan `bodoh’ sewaktu perbicaraan terhadap Presiden UMNO namun tidak ditujukan kepada Lans Koperal Walter Lee Yun Fui ketika ditegur berhubung penggunaan telefon bimbit.
Sebaliknya, beliau mengaku hanya merungut dan meluahkan kekecewaannya kepada seorang rakan yang dikenali sebagai Hafiz yang duduk di sebelahnya, tanpa mengganggu prosiding perbicaraan.

Pada 8 Julai lalu, media melaporkan bahawa Lokman memilih untuk dibicarakan dalam prosiding menghina mahkamah berhubung dakwaan mengeluarkan kata-kata tidak wajar terhadap anggota polis dan mempersoalkan sistem mahkamah yang dikatakan tidak adil kepadanya.
Mahkamah diberitahu, Lokman tidak memanggil anggota polis mahkamah itu ‘bodoh’ seperti yang dimaklumkan oleh Timbalan Pendakwa Raya Datuk Raja Rozela pada 30 Jun lalu, sebaliknya menyatakan prosedur operasi standard (SOP) mahkamah bodoh kerana bersikap tidak adil kepadanya.
Pada 30 Jun lalu, Mahkamah Tinggi mengeluarkan notis tunjuk sebab kepada Lokman agar beliau menjelaskan mengapa tindakan menghina mahkamah tidak boleh dikenakan terhadapnya kerana menghalang tugas anggota polis pada perbicaraan kes Ahmad Zahid. – KOSMO! ONLINE.


Untung bersih Sime Darby RM1.1 bilion
Oleh MUHAMMAD IKHWAN IDERIS

17 Ogos 2022, 5:00 pm
PETALING JAYA – Sime Darby Berhad melaporkan untung bersih berjumlah RM1.1 bilion bagi tahun kewangan berakhir 30 Jun 2022, berbanding RM1.4 bilion pada tahun kewangan 2021 yang mengambil kira keuntungan RM272 juta daripada penjualan kepentingan dalam Tesco Malaysia.
Tanpa mengambil kira hasil jualan tersebut, untung bersih Kumpulan menyusut 4.3 peratus disebabkan untung yang lebih rendah bagi perniagaan Perindustrian dan Automotif di China, akibat kemerosotan jualan seluruh industri peralatan berat, kekangan inventori dan sekatan Covid-19.
Hasil pula merosot kepada RM42.5 bilion bagi tahun yang dilaporkan berbanding RM44.3 bilion pada tahun kewangan 2021.
Ketua Pegawai Eksekutif Kumpulan, Datuk Jeffri Salim Davidson berkata, pihaknya bagaimanapun mengakhiri tahun kewangan 2022 dengan baik setelah merekodkan untung bersih RM278 juta bagi suku tahun keempat, hampir 32 peratus lebih tinggi hasil disokong peningkatan keuntungan bahagian Perindustrian dan perbelanjaan cukai lebih rendah.
“Kami melaporkan keuntungan berjumlah lebih satu bilion ringgit tahun ini walaupun menghadapi pelbagai cabaran disebabkan gangguan rantaian bekalan serta kos operasi yang lebih tinggi akibat masalah buruh.
“Kejayaan terbesar bagi tahun kewangan 2022 ialah pembukaan kilang pemasangan untuk Porsche di Kulim, yang merupakan kilang pertama jenama ini di luar Eropah.

“Kilang tersebut membekalkan Porsche Cayenne yang dipasang di dalam negara bermula Mac tahun ini,” katanya dalam satu kenyataan.
Bayaran dividen Sime Darby bagi tahun kewangan 2022 berjumlah 11.5 sen sesaham atau RM783 juta, meliputi 71 peratus daripada untung bersih.
Jeffri Salim berkata, pihaknya tetap fokus kepada pelaksanaan pelan untuk merasionalisasi bahagian bukan teras.
“Pada masa depan, kami berhasrat menjadi sebuah entiti yang tertumpu, dengan dua pemacu pertumbuhan mantap iaitu automotif dan peralatan berat,” tambahnya. – KOSMO! ONLINE


Tidak tolak kemungkinan tubuhkan RCI isu skandal LCS
Oleh KAMARIAH KHALIDI

17 Ogos 2022, 4:05 pm
PUTRAJAYA- Kerajaan tidak menolak kemungkinan untuk menubuhkan Suruhanjaya Siasatan Diraja (RCI) bagi menyiasat skandal berhubung pembinaan kapal tempur pesisir (LCS).
Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar berkata, penubuhan RCI itu mungkin diadakan memandangkan Perdana Menteri, Datuk Seri Ismail Sabri Yaakob ada menyebutnya sebelum ini.
“Dalam keadaan sedemikian saya cukup yakin akan dilaksanakan (RCI) bahkan Perdana Menteri ada menyebutnya.
“Kita tidak tutup, ada ‘possibility’ mengadakan RCI jadi maknanya belum tertutup lagi soalan itu walaupun dianggap SPRM (Suruhanjaya Pencegahan Rasuah Malaysia) sudah buat yang terbaik,” katanya pada sidang akhbar selepas Sambutan Bulan Kemerdekaan Bahagian Hal Ehwal Undang-Undang di sini tadi.-KOSMO! ONLINE


Tak sempat seludup 2.7 tan minyak masak peket
Oleh ROSMIZAN RESDI

17 Ogos 2022, 3:56 pm
KOTA BHARU – Seorang pemandu dan kelindan sebuah lori dicekup selepas dipercayai cuba menyeludup sebanyak 2,720 kilogram minyak masak peket semasa mereka tiba di kawasan simpang tiga di Peringat di sini semalam.
Kedua-dua lelaki berusia 40-an dan 50–an itu ditahan oleh sepasukan penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) yang menjalankan Op Bersepadu bersama Polis Marin Wilayah Tiga (PPM) Pengkalan Kubor serta dan Tok Bali Pasir Puteh kira-kira pukul
3.20 petang.
Ketua Pegawai Penguat Kuasa KPDNHEP negeri, Aswadi Jaafar berkata, semasa menjalankan rondaan, pihaknya mengesan sebuah lori jenis Isuzu dari arah Pauh Lima menuju ke Peringat dipandu dalam keadaan mencurigakan.
Menurutnya, anggota penguat kuasa bertindak mengekori lori tersebut selama 20 minit sebelum menahan kenderaan itu untuk melakukan pemeriksaan.
“Pemeriksaan lanjut ke atas lori berkenaan telah menemui sebanyak 2,720 kilogram minyak masak paket dengan anggaran nilai rampasan sebanyak RM6,800.
“Kedua-dua suspek gagal mengemukakan sebarang dokumen, lesen, maklumat atau resit sebagai bukti pemilikan barang kawalan tersebut,” katanya dalam satu kenyataan di sini hari ini.

Menurut Aswadi, pihaknya tidak menolak kemungkinan mereka akan membawa minyak masak itu ke stor transit sementara di sempadan sebelum menyeludup keluar bahan tersebut melalui pangkalan haram.- KOSMO! ONLINE


15 suspek gaduh di restoran nasi kandar diberkas, tiga sudah dituduh
Oleh ISWAN SHAFIQ ISA

17 Ogos 2022, 4:01 pm
SEBERANG PERAI – Polis sudah menahan seramai 15 lelaki tempatan yang disyaki terlibat dalam kejadian pergaduhan berkumpulan di sebuah restoran nasi kandar di Perai di sini baru-baru ini.
Ketua Polis Daerah Seberang Perai Tengah, Asisten Komisioner Tan Cheng San berkata, tiga daripada kesemua suspek yang berusia antara 20 hingga 30-an itu juga telah dituduh di Mahkamah Majistret Bukit Mertajam di sini semalam di bawah Seksyen 160 Kanun Keseksaan.
“Dalam pertuduhan tersebut, ketiga-tiga tertuduh telah mengaku bersalah dan masing-masing telah didenda sebanyak RM1,000 setiap seorang.
“Seramai 12 lagi tangkapan tiada terlibat dengan pertuduhan dan dibebaskan selepas siasatan selesai dijalankan,” katanya dalam satu kenyataan di sini hari ini.
Tambah beliau, pihak polis ketika ini masih lagi menjalankan siasatan untuk mengesan beberapa suspek lain yang masih bebas.-KOSMO! ONLINE


Usia emas bukan penghalang bergelar graduan GiatMARA
Oleh SITI NUR MAS ERAH AMRAN

17 Ogos 2022, 4:35 pm
SEBERANG PERAI – Menghidap penyakit arthritis sehingga menjejaskan pergerakan hariannya tidak sedikitpun menghalang Hawati Hassan, 59, yang berjaya menamatkan pengajian baru-baru ini.
Graduan sijil kursus jahitan pakaian dan fesyen itu melahirkan rasa syukur kerana berjaya mendepani rintangan sepanjang mengikuti pengajian separuh masa di GiatMARA Batu Kawan.
“Saya terpaksa menggunakan tongkat untuk naik turun ke kelas disebabkan penyakit arthritis yang menyerang pada bahagian lutut semakin teruk. Walau bagaimanapun, tenaga pengajar yang berpengalaman banyak membantu dan memberi sokongan sepanjang proses pembelajaran.
“Saya sendiri amat meminati bidang jahitan dan selepas ini, Insya Allah saya bercadang untuk menceburi bisnes pakaian yang akan diusahakan bersama anak,” katanya ketika ditemui pada Majlis Graduasi GiatMARA 2022 di Kubang Menerong di sini hari ini.
Hawati antara 686 graduan yang menghadiri majlis graduasi yang disempurnakan oleh Ketua Pegawai Eksekutif GiatMARA, Datuk Jabar Azman Jaafar.
Sementara itu, bagi seorang warga emas, Noraza Nayan,68, kehidupan yang membosankan selepas pencen membuatkan dia mengikuti pengajian dalam kursus sama yang ditawarkan di GiatMARA Tanjung di George Town.

“Lepas pencen, tak tahu nak buat apa dan memang seronok rasanya bila berpeluang bertemu kawan-kawan semasa menghadiri kelas menjahit.
“Saya kini turut mencari peluang untuk memasarkan tudung jahitan sendiri yang lebih selesa dan berpatutan harganya,” tambahnya. KOSMO! ONLINE


Pemilik RXZ ‘untung besar’ tukar motor dengan tanah lot
Oleh KOSMO!

17 Ogos 2022, 4:32 pm
PETALING JAYA – Seorang pemilik sebuah motosikal jenis Yamaha RXZ Catelyzer dikatakan ‘untung besar’ apabila berjaya membuat pertukaran jual beli dengan memiliki sebidang tanah seluas hampir 500 meter persegi daripada seorang pembeli.
Perkara itu dikongsikan Nik Mohd. Zulkiflee Lee menerusi Kelab Jual Beli RXZ di Facebook hari ini.
“2022 sejarah, RXZ catal ‘swap’ dengan tanah lot, Alhamdulillah rezeki,” katanya.
Sehubungan itu, pelbagai reaksi turut diberikan oleh orang ramai dan rata-ratanya menganggarkan harga motosikal tersebut melebih RM18,000.
Sementara itu, ada juga pengguna tampil memuji tindakan bijak pemilik tersebut kerana mengorbankan ‘barang rare’ kepada sesuatu yang lebih menjamin masa depan dengan memiliki tanah sebagai aset bernilai.
“Bijak abang kita ini, RXZ ini mungkin satu masa harga akan jatuh dan layak jadi besi buruk, tapi ada tanah harga pasaran makin naik,” ujar Shahrol Malik.

“Rasanya pembeli mesti dah lama idam nak ada sebuah RXZ, sebab itu sanggup tukar dengan tanah,” komen Yushairi. – KOSMO! ONLINE


1,500 asnaf disasarkan keluar daripada penerima tahun ini
Oleh MOHD YUNUS YAKKUB

17 Ogos 2022, 4:55 pm
KUALA SELANGOR – Lembaga Zakat Selangor (LZS) menyasarkan seramai 1,500 asnaf di Selangor keluar daripada kelompok tersebut pada tahun ini.
Ketua Pegawai Eksekutifnya, Mohd. Sabirin Mohd. Sarbini berkata, sasaran itu mampu dicapai menerusi pembangunan asnaf dilakukan pihaknya kepada generasi pertama iaitu ketua keluarga dan kedua melibatkan anak-anak mereka.
Katanya, ini menerusi bantuan keusahawanan dan kerjaya menerusi kerjasama dengan agensi lain seperti Pertubuhan Keselamatan Sosial (Perkeso).
“Pada tahun lalu, kita berjaya mengeluarkan keseluruhan 1,024 asnaf dari meningkat pendapatan dan tidak termasuk mereka yang telah berpindah (berhijrah) keluar daripada Selangor dan meninggal dunia.
“Berdasarkan data belum diaudit sehingga Jun tahun ini dianggarkan ada 500 keluarga telah mendaftar keluar daripada asnaf,” katanya ketika ditemui pemberita hari ini.
Baru-baru ini tular mengenai seorang penerima zakat dari Kajang yang menghantar surat memohon ditamatkan bantuan bulanan kepada LZS dan mendapat pujian netizen.

Jelas Mohd. Sabirin, berdasarkan statistik tahun lalu menunjukkan terdapat seramai 65,000 asnaf keseluruhan di Selangor.
Terdahulu Mohd. Sabirin bersama Ketua Cawangan Skuad Prihatin dan Sinergi Perkeso, Ismail Abi Hashim menyempurnakan penyerahan sumbangan Kotak Prihatin dan Bayaran faedah pengurusan mayat Perkeso kepada Siti Asma Ahmad Izhar,39, yang merupakan balu Allahyarham Khairul Ameer Anor Shamsuddin, 39 di kediamannya di Simfoni Perdana, Puncak Alam di sini.
Khairul Ameer merupakan kakitangan LZS cawangan Gombak meninggal dunia pada 9 Ogos lalu akibat penyakit Systemic Lupus Erythematosus (SLE). -KOSMO!ONLINE


Kanak-kanak warga Perancis maut disengat ubur-ubur Pulau Pangkor
Oleh SHAMSUL KAMAL AMARUDIN

17 Ogos 2022, 4:10 pm
LUMUT – Seorang kanak-kanak lelaki warga Perancis maut akibat terkena sengatan ubur-ubur ketika mandi di Pantai Teluk Nipah, Pulau Pangkor kelmarin.
Dalam kejadian kira-kira pukul 6.15 petang itu, kanak-kanak berusia lima tahun itu dan keluarganya pergi ke pantai tersebut untuk mandi setelah mendaftar di sebuah hotel di pulau peranginan itu.
Ketua Polis Daerah Manjung, Asisten Komisioner Nor Omar Sappi, berkata kira-kira 30 minit kemudian kanak-kanak tersebut tiba-tiba menjerit kesakitan.
“Orang awam yang ada berhampiran dengan kanak-kanak itu telah datang dan membawa mangsa ke tepi pantai dan mendapati dia telah terkena sengatan ubur-ubur.
“Semasa mangsa dibawa naik ke darat, keadaannya mula tidak sedarkan diri dan keluarga mangsa telah membawa dia ke Klinik Kesihatan Pangkor,” katanya dalam satu kenyataan hari ini.
Menurut beliau, kanak-kanak itu kemudian disahkan meninggal dunia semasa mendapat rawatan di Wad Kecemasan Klinik Kesihatan Pangkor. – KOSMO! ONLINE


PTD perlu profesional, tidak berpolitik
Oleh MOHD RIDZAUDDIN ROSLAN

17 Ogos 2022, 4:22 pm
PUTRAJAYA- Kumpulan penjawat awam dalam kalangan Pegawai Tadbir dan Diplomatik (PTD) perlu bersikap profesional tanpa meletakkan sebarang sokongan kepada mana-mana ahli politik.
Presiden Persatuan Perkhidmatan Tadbir dan Diplomatik (PPTD), Datuk Isham Ishak berkata, mereka seharusnya menggunakan profesionalisme melalui keupayaan dan pengetahuan untuk mentadbir negara ke arah lebih baik.
“Salah satu cabaran penjawat awam adalah menangkis komen yang datang daripada pelbagai pihak sama ada melalui media sosial, saluran rasmi, komen blog dan apa-apa sahaja tulisan.
“Penjawat awam profesional perlu menghayati dasar-dasar, polisi dan aspirasi Perdana Menteri, Datuk Seri Ismail Sabri Yaakob mengenai bagaimana ia ingin menerajui negara,” katanya pada majlis pelancaran My PPTD Care di sini tadi.
Katanya, tanggungjawab penjawat awam begitu penting itu sentiasa memberi maklumat terkini kepada rakyat supaya mereka faham apa sedang dilaksanakan kerajaan.
Sementara itu, MY PPTD CARE yang dilancarkan merupakan satu inisiatif melibatkan kerjasama awam dan swasta bagi membantu ahli-ahli persatuan serta penjawat awam lain melalui skim perlindungan insurans serta lain-lain perkhidmatan.

Skim Insurans itu memberi manfaat kepada 6,800 ahli dengan perlindungan sehingga RM1 juta hanya dengan bayaran RM200 sebulan.
Dalam pada itu, Isham berkata, PPTD bakal menubuhkan sebuah rumah kelab di sini sebagai salah satu tempat pertemuan dan pertukaran idea dalam kalangan ahli kumpulan penjawat awam itu.
Katanya, rumah kelab berkenaan yang dijangka dibangunkan bermula hujung tahun ini melibatkan kos RM30.7 juta melalui peruntukan dana dalaman yang dijana nelalui aktiviti ekonomi persatuan. – KOSMO! ONLINE


Pemandu lori treler maut kenderaan terbabas
Oleh WAT KAMAL ABAS

17 Ogos 2022, 4:46 pm
LARUT – Seorang pemandu lori maut manakala kelindannya mengalami kecederaan setelah lori yang dinaiki terbabas di Kilometer (KM) 9 Jalan Kubu Gajah-Sungai Dendang Selama Perak kira-kira pukul 10 pagi tadi.
Ketua Polis Daerah Selama, Superintendan Mohd. Sabri Saad berkata, lori jenis Scania P410 dengan muatan penuh minyak sawit yang dipandu Noor Hadi Mohd, 38, dan kelindannya, Kamarusin Abd. Aziz, 46, sedang dalam perjalanan ke arah Kubu Gajah.
“Siasatan awal mendapati, ketika sampai di kawasan selekoh di tempat kejadian, kenderaan tersebut telah hilang kawalan dan terus melanggar tiang elektrik yang berada di sebelah kanan jalan sebelum terbabas di bahu jalan lorong yang sama.
“Kedua-dua mangsa telah tersepit dalam kenderaan dan anggota Bomba dari Balai Bomba dan Penyelamat (BBP) Selama dengan bantuan BBP Serdang mengambil masa dua minit untuk mengeluarkan kedua-dua mangsa tersebut,” katanya dalam satu kenyataan hari ini.
Menurutnya, Noor Hadi yang beralamat di Ipoh disahkan meninggal dunia di tempat kejadian, manakala rakannya hanya mengalami kecederaan ringan di bahagian dada.
“Kedua-duanya telah dihantar ke Hospital Selama bagi menjalani rawatan dan mayat pemandu lori itu telah dihantar ke bahagian forensik untuk dibedah siasat,”katanya.-KOSMO! ONLINE


Lebih RM126.5juta tuntutan Perkeso disalurkan di Selangor
Oleh MOHD YUNUS YAKKUB

17 Ogos 2022, 4:16 pm
KUALA SELANGOR – Lebih RM126.5juta tuntutan telah disalurkan kepada pencarum Pertubuhan Keselamatan Sosial (Perkeso) di seluruh negeri ini.
Ketua Cawangan Skuad Prihatin dan Sinergi Perkeso, Ismail Abi Hashim berkata, jumlah itu merangkumi 58,719 kes yang telah disantuni skuad tersebut sepanjang Januari hingga Julai tahun ini.
Katanya, faedah tuntutan paling tinggi disalurkan adalah melibatkan hilang upaya sementara dengan RM58.4juta, hilang upaya kekal bernilai RM50.9juta dan pencen penakat (RM5.98juta).
“Selain itu, saluran tuntutan turut merangkumi faedah pengurusan mayat (FPM) sebanyak RM5.41juta selain pencet ilat (RM4.91juta) dan faedah orang tanggungan (RM759,393.31).
“Kita akan menyelesaikan tuntutan antara tujuh hingga 45 hari mengikut sesuatu kes tersebut,” katanya ketika ditemui pemberita hari ini.
Terdahulu beliau bersama Ketua Pegawai Eksekutif Lembaga Zakat Selangor (LZS), Mohd. Sabirin Mohd. Sarbini menyempurnakan penyerahan sumbangan Kotak Prihatin dan Bayaran faedah pengurusan mayat Perkeso kepada Siti Asma Ahmad Izhar,39, yang merupakan balu Allahyarham Khairul Ameer Anor Shamsuddin, 39 di kediamannya di Simfoni Perdana, Puncak Alam di sini.

Khairul Ameer merupakan kakitangan LZS cawangan Gombak meninggal dunia pada 9 Ogos lalu akibat penyakit Systemic Lupus Erythematosus (SLE).
Mengulas mengenai pemberian tuntutan kepada Siti Asma, Ismail memberitahu, waris Allahyarham menerima faedah pengurusan mayat berjumlah RM2,000 dan faedah pencen penakat (PKT) berjumlah RM2,289.99 sebulan sepanjang hayatnya.
“Tiga anak lelaki Allahyarham pula yang masing berusia dua hingga 11 tahun menerima PKT sebanyak RM508.89 sebulan.
“Pembayaran kepada tiga kanak-kanak itu akan dilakukan selepas mencapai usia 21 tahun atau masih belajar sehingga menamatkan pengajian ijazah pertama,” jelasnya. -KOSMO!ONLINE


RM45.15juta kerugian angkara ‘scammer’
Oleh NOR SHAFAWATI YUP

17 Ogos 2022, 3:22 pm
SEREMBAN – Kes jenayah komersial di Negeri Sembilan menunjukkan peningkatan dengan 1,747 kes direkodkan melibatkan kerugian keseluruhan berjumlah RM45.15 juta sepanjang Januari hingga Julai tahun ini.
Ketua Polis Negeri Sembilan, Datuk Ruslan Khalid berkata, daripada jumlah itu penipuan merekodkan jumlah tertinggi dengan kerugian sebanyak RM39.72 juta iaitu 1,676 kes diikuti kes pecah amanah RM4.8 juta (12 kes), jenayah siber RM594,026 (11 kes), kesalahan di bawah Akta Pemberi Pinjaman Wang RM27,420 (38 kes) dan wang palsu RM2,300 (sembilan kes).
“Bagi kes penipuan pada Januari hingga Julai tahun ini berlaku peningkatan sebanyak 270 kes berbanding 1,406 bagi tempoh yang sama tahun lalu.
“Modus operandi kes penipuan ini termasuk Macau Scam dengan kerugian RM7. 6 juta, pelaburan (RM6 juta) , tipu tawaran kerja (RM1. 5juta), tipu menyamar (RM2 juta), belian atas talian (RM3. 8 juta), pinjaman tidak wujud (RM1. 3juta), Love Scam (RM1 juta) dan E-Financial Fraud (RM4.8juta),” katanya pada sidang akhbar di Universiti Sains Islam Malaysia (USIM), Nilai di sini hari ini.
Menurut Ruslan, jika diikutkan perkembangan semasa ketika ini, kes jenayah komersial menunjukkan tren peningkatan manakala kes jenayah konvensional seperti kes ragut, curi, pecah rumah dan jenayah kekerasan mencatatkan penurunan sedangkan negara sudah berada pada Fasa Peralihan ke Endemik. -KOSMO! ONLINE


Air mani tidak berkesan untuk kulit berseri
Oleh KOSMO!

17 Ogos 2022, 3:08 pm
PETALING JAYA – Menyapu air mani pada wajah tidak memberi kesan untuk menjadikan kulit muka kelihatan berseri dan tenang.
Pegawai perubatan swasta, Dr. Ahmad Samhan menerusi perkongsian video menjelaskan, air mani sememangnya mengandungi pelbagai kandungan.
“Kandungan terdapat di dalam air mani seperti vitamin C, zink, fosforus, magnesium, potassium dan antioksidan.
“Bagaimanapun air mani tidak berkesan untuk menjadikan muka tenang dan glowing (berseri),” katanya menerusi perkongsian tersebut.
Dalam pada itu, beliau menasihatkan supaya menjaga pemakanan dan menggunakan produk penjagaan kulit yang bersesuaian. -KOSMO! ONLINE


Proton X70 ADUN Semerak rempuh pagar Tadika Perpaduan
Oleh TOREK SULONG

17 Ogos 2022, 3:03 pm
PASIR PUTEH – Sebuah kenderaan utiliti sukan (SUV) milik Ahli Dewan Undangan Negeri (ADUN) Semerak, Wan Hassan Wan Ibrahim yang dipandu oleh pemandunya rosak selepas terbabas sebelum merempuh pagar Taman Didikan Kanak-Kanak (Tadika) Perpaduan Raja Dagang, di sini hari ini.
Dalam kejadian kira-kira pukul 12.30 tengah hari itu, SUV jenis Proton X70 yang dipandu oleh Zainuddin Awang, 59, dipercayai hilang kawalan semasa tiba di selekoh Tok Isa dan terbabas ke pintu pagar tadika berkenaan.
Wan Hassan ketika dihubungi berkata, pemandunya sedang dalam perjalanan ke pejabat Dewan Undangan Negeri (DUN) Semerak selepas mengisi minyak di sebuah stesen minyak yang berdekatan.
“Saya tiada di dalam kenderaan itu kerana menunggu ketibaannya di pejabat DUN. Ramai yang menghubungi saya kerana menyangka saya terbabit dalam kemalangan itu.
“Saya bersyukur apabila kemalangan melibatkan SUV itu tidak menyebabkan seramai 25 murid dan guru yang berada di dalam tadika tersebut cedera,” katanya.
Wan Hassan berkata, kemalangan itu menyebabkan Zainuddin mengalami sakit dada dan kepala akibat terhantuk dan dia telah dibawa ke Hospital Tengku Anis di sini untuk rawatan lanjut. – KOSMO! ONLINE


Ikan haruan berisiko rosakkan organ dalaman wanita berpantang
Oleh KOSMO!

17 Ogos 2022, 3:39 pm
PETALING JAYA – Pengambilan ikan haruan sebagai makanan wanita berpantang adalah satu kebiasaan yang diamalkan terutama bagi membantu menyembuhkan kesan luka selepas pembedahan caesarean.
Bagaimanapun, Pakar Perubatan Keluarga, Dr. Siti Aishah Yunos tampil menjelaskan bahawa pengambilan ikan haruan akan memberikan kesan pada bahagian dalam perut sekali gus menyukarkan tugas doktor ketika para ibu ingin melahirkan anak yang seterusnya.
Perkongsiannya di TikTok baru-baru ini menyarankan wanita berpantang untuk menunggu lebih kurang enam minggu hingga dua bulan sebelum memakan ikan haruan dan pada tempoh tersebut kesan luka pembedahan bahagian dalaman perut akan sembuh sendiri.
Bagaimanapun, Dr. Siti Aishah tidak menafikan kebaikan makan ikan haruan untuk menyembuhkan luka bersalin dengan cepat tetapi tetapi jika pengambilannya terburu-buru, organ dalaman lain berisiko rosak ketika operasi pembedahan caesarean seterusnya.
“Memang ikan haruan ini bagus untuk sembuhkan luka bersalin, tapi kalau sembuh terlalu cepat akan jadi masalah untuk bersalin seterusnya yang masih memerlukan pembedahan caesarean.
“Nasihat ini bukan hanya untuk memudahkan kerja para doktor, ia juga penting bagi menjamin keselamatan para ibu yang bakal bersalin,” pesannya. – KOSMO! ONLINE


4,053 pegawai KKM diserap lantikan tetap
Oleh MOHD. HUSNI MOHD. NOOR

17 Ogos 2022, 2:42 pm
PUTRAJAYA – Kementerian Kesihatan (KKM) memaklumkan seramai 4,053 Pegawai Perubatan, Pegawai Pergigian dan Pegawai Farmasi berjaya ditawarkan lantikan tetap oleh Suruhanjaya Perkhidmatan Awam (SPA).
Menterinya, Khairy Jamaluddin Abu Bakar berkata, pemakluman keputusan pengambilan secara tetap bagi Pegawai Pergigian dan Pegawai Farmasi dibuat pada 15 Ogos lalu, manakala Pegawai Perubatan pula dibuat pada 16 Ogos lalu.
Beliau berkata, pelantikan secara tetap ini adalah selaras keputusan kerajaan yang prihatin dengan keperluan sumber manusia KKM.
“Antara kriteria pengambilan ini ialah prestasi semasa latihan siswazah atau khidmat wajib, laporan penilaian prestasi tahunan (LNPT) dan juga penilaian semasa temu duga.
“Pecahan 4,053 pegawai yang berjaya membabitkan 3,215 Pegawai Perubatan, 438 Pegawai Pergigian dan 400 Pegawai Farmasi,” katanya dalam satu kenyataan di sini tadi.
Katanya, pegawai yang berjaya boleh memuat turun surat tawaran pelantikan secara tetap daripada portal Sistem Tawaran Pelantikan (MySTP) SPA mulai 29 Ogos depan. -KOSMO! ONLINE